**Nacrt**

**ZAKON**

**O KORIŠĆENJU ENERGIJE IZ OBNOVLJIVIH IZVORA**

# OSNOVNE ODREDBE

## Predmet

### Član 1

Radi promovisanja proizvodnje i korišćenja energije iz obnovljivih izvora, ovim zakonom uređuje se određivanje udjela energije iz obnovljivih izvora, sistemi podsticaja proizvodnje energije iz obnovljivih izvora, uslovi i postupak sticanja statusa privremenog povlašćenog proizvođača i statusa povlašćenog proizvođača, garancije porijekla električne energije i druga pitanja od značaja za korišćenje energije iz obnovljivih izvora.

## Javni interes

### Član 2

 Korišćenje energije iz obnovljivih izvora i ostvarivanje obaveznog udjela energije iz obnovljivih izvora u ukupnoj finalnoj potrošnji energije u skladu sa obavezama preuzetim potvrđenim međunarodnim ugovorom je od javnog interesa.

 U cilju ostvarivanja javnog interesa iz stava 1 ovog člana, Crna Gora i jedinice lokalne samouprave donose strateške i druge dokumente u skladu sa zakonom kojim se uređuju energetske djelatnosti.

**Obnovljivi izvori energije**

**Član 3**

## Obnovljivi izvori energije su nefosilni izvori energije kao što su energija vjetra, solarna energija (solarna termalna i solarna fotonaponska), geotermalna energija, ambijentalna energija, energija plime, talasa i druga energija mora, hidroenergija, biomasa, obnovljivi vodonik, deponijski gas, gas iz postrojenja za prečišćavanje otpadnih voda i biogas.

## Ciljevi

### Član 4

 Korišćenje obnovljivih izvora energije obuhvata mjere i aktivnosti koje se preduzimaju radi ostvarivanja dugoročnih ciljeva, i to:

1. dekarbonizacije energetskog sektora;
2. smanjenja upotrebe fosilnih goriva i povećanja korišćenja energije iz obnovljivih izvora u cilju zaštite životne sredine;
3. diversifikacije proizvodnje energije i povećanja sigurnosti snabdijevanja;
4. dugoročnog smanjenja zavisnosti od uvezene energije;
5. integracije električne energije iz obnovljivih izvora u tržište električne energije, što uključuje izloženost tržišnoj cijeni električne energije u cilju maksimizacije ekonomske koristi proizvođača električne energije i koristi za krajnje kupce;
6. obezbjeđivanja stabilnosti tržišta električne energije, uzimajući u obzir troškove integracije obnovljive energije u sistem i stabilnost mreže;
7. uključivanja i aktivnog učešća fizičkih lica i razvoja preduzetništva u energetskom sektoru;
8. uključivanja lokalne zajednice u proizvodnju, korišćenje, skladištenje i prodaju energije iz obnovljivih izvora;
9. podsticanja istraživanja, inovativnosti i konkurentnosti u korišćenju obnovljivih izvora energije.

## Udio energije iz obnovljivih izvora

**Član 5**

Udio energije iz obnovljivih izvora u ukupnoj finalnoj potrošnji energije, udio energije iz obnovljivih izvora u oblasti električne energije, grijanja i hlađenja i saobraćaja, kao i izvori i obim korišćenja energije iz obnovljivih izvora utvrđuje se u Nacionalnom energetskom i klimatskom planom Crne Gore (u daljem tekstu: Nacionalni energetski i klimatski plan) koji se donosi u skladu sa zakonom kojim se uređuje energetska djelatnost.

**Supsidijarna primjena**

**Član 6**

 Na pitanja u vezi sa korišćenjem energije iz obnovljivih izvora koja nijesu uređena ovim zakonom primjenjuju se odredbe zakona kojim se uređuju energetske djelatnosti.

**Upotreba rodno osjetljivog jezika**

**Član 7**

 Izrazi koji se koriste u ovom zakonu za fizička lica u muškom rodu podrazumijevaju iste izraze u ženskom rodu.

## Značenje izraza

### Član 8

 Pojedini izrazi upotrijebljeni u ovom zakonu imaju sljedeće značenje:

1. **demonstracioni projekat** je projekat iz oblasti obnovljivih izvora koji demonstrira tehnologiju kao prvu takve vrste i kao takav predstavlja značajnu inovaciju koja prevazilazi najveći nivo postojeće tehnologije korišćenja obnovljivih izvora;
2. **energetski depozit** je pozitivna razlika između proizvedene električne energije kupca-proizvođača predate u mrežu i preuzete električne energije iz mreže tokom obračunskog perioda;
3. **energetski subjekat** je privredno društvo, pravno ili fizičko lice odnosno preduzetnik koji obavlja jednu ili više djelatnosti iz zakona kojim se uređuju energetske djelatnosti, osim krajnjeg korisnika energije;
4. **fid-in tarifa** je garantovana otkupna cijena po kWh neto količine električne energije koju elektrana koja koristi obnovljive izvore isporuči u elektroenergetsku mrežu;
5. **garancija porijekla** je elektronski dokument koji ima isključivu funkciju da pruži dokaz krajnjem kupcu da je određeni udio ili količina energije proizvedena iz obnovljivih izvora;
6. **snaga elektrane** je odobrena snaga elektrane utvrđena od strane nadležnog operatora sistema;
7. **kvota** je ukupna snaga elektrana u megavatima (MW) ili električna energija u megavatsatima (MWh) za koje se može dodijeliti pravo na tržišnu premiju, odnosno fid-in tarifu u postupku aukcije;
8. **malo postrojenje** je instalacija koja proizvodi električnu energiju iz obnovljivih izvora sa instalisanom snagom:

- manjom od 400 kW za instalaciju koja bude puštena u pogon do 31. decembra 2025. godine,

- manjom od 200 kW za instalaciju koja bude puštena u pogon od 1. januara 2026. godine;

1. **obračunski interval** jevremenski period od jednog sata ili kraći vremenski period, kako je određeno tržišnim pravilima operatora tržišta električne energije za potrebe računanja balansnog odstupanja;
2. **obračunski period** je period koji počinje u 00:00 časova prvog dana kalendarskog mjeseca i završava se u 00:00 časova prvog dana sljedećeg kalendarskog mjeseca;
3. **operator tržišta električne energije** je energetski subjekat nadležan za organizaciju i upravljanje tržištem električne energije;
4. **ostvarena cijena** je prihvaćena cijena ponuđena u postupku aukcije koja je utvrđena rješenjem o dodjeli tržišne premije, odnosno fid-in tarife;
5. **ovlašćena ugovorna strana** je energetski subjekat koji zaključuje ugovore o tržišnoj premiji i ugovore o fid-in tarifi sa privremenim povlašćenim proizvođačima energije iz obnovljivih izvora koji imaju pravo na podsticaje u skladu sa ovim zakonom;
6. **planirana proizvodnja** je planirana (ugovorena) količina električne energije sadržana u konačnom voznom redu, u skladu sa tržišnim pravilima operatora tržišta električne energije;
7. **ostvarena proizvodnja** je količina električne energije isporučena operatoru sistema na primopredajnom mjestu;
8. **privremeni povlašćeni proizvođač** je pravno lice ili preduzetnik koji je u postupku aukcije stekao pravo na podsticaje u skladu sa ovim zakonom;
9. **povlašćeni proizvođač je** energetski subjekat koji proizvodi električnu energiju iz obnovljivih izvora, stiče status i koristi podsticaje u skladu sa ovim zakonom;
10. **ukupna finalna potrošnja energije** je ukupna energija koja je isporučena industriji, saobraćaju, domaćinstvima, uslugama (ukjučujući javne usluge), poljoprivredi, šumarstvu i ribarstvu, uključujući i sopstvenu potrošnju električne i toplotne energije energetskog sektora, kao i gubitke u prenosu i distribuciji električne i toplotne energije;
11. **podsticajne mjere**su instrumenti ili mehanizmi podrške proizvodnji energije iz obnovljivih izvora;
12. **otpad**je svaka materija ili predmet koji se odbacuje, namjerava da se odbaci ili se mora odbaciti, pri čemu se otpadom ne smatraju materije ili predmeti koji se namjerno promijene ili kontaminiraju;
13. **biomasa** je biorazgradivi dio proizvoda, otpada i ostataka biološkog porijekla iz poljoprivrede (uključujući materije biljnog i životinjskog porijekla), šumarstva i povezanih proizvodnih djelatnosti, uključujući ribarstvo i akvakulturu, kao i biorazgradivi dio industrijskog i komunalnog otpada;
14. **šumska biomasa**je biomasa proizvedena u šumarstvu;
15. **poljoprivredna biomasa**je biomasa proizvedena u poljoprivredi;
16. **toplotna energija**je unutrašnja (termička) energija vrele vode, tople vode ili pare ili rashladnog fluida, koja se koristi za zagrijavanje ili hlađenje prostora, zagrijavanje potrošne tople vode ili za potrebe tehnoloških procesa;
17. **biotečnost**je tečno gorivo proizvedeno iz biomase, koje se koristi u energetske svrhe, osim za saobraćaj, uključujući proizvodnju električne energije i toplotne energije;
18. **biogas**je gasovito gorivo proizvedeno iz biomase;
19. **biogorivo**je tečno gorivo za saobraćaj, proizvedeno iz biomase;
20. **gorivo iz biomase** je je gasovito ili tečno gorivo proizvedeno iz biomase;
21. **goriva iz recikliranog ugljenika**su tečna i gasovita goriva proizvedena iz tečnog ili čvrstog otpada neobnovljivog porijekla, koji nije pogodan za reciklažu materijala ili od gasa iz procesa prerade otpada i izduvnog, odnosno otpadnog gasa neobnovljivog porijekla, koji su nastali kao nezaobilazne i nenamjerne posljedice proizvodnog procesa u industrijskim postrojenjima, u skladu sa propisima kojima se uređuje upravljanje otpadom;
22. **obnovljiva tečna i gasovita goriva nebiološkog porijekla** su tečna ili gasovita goriva iz obnovljivih izvora energije koja se koriste u saobraćaju, pod uslovom da nijesu dobijena iz biomase i da nijesu biogoriva;
23. **kogeneracija** je kombinovana i istovremena proizvodnja toplotne energije za daljinsko grijanje i/ili hlađenje i električne energije ili toplotne energije za daljinsko grijanje i/ili hlađenje i mehaničke energije u jedinstvenom procesu;
24. **visokoefikasna kogeneracija** je kogeneracija kojom se ostvaruju uštede primame energije od najmanje 10% u odnosu na referentne vrijednosti za odvojenu proizvodnju toplotne energije i električne energije i kogeneraciju u malim i mikro kogeneracionim objektima kojom se osiguravaju uštede primame energije.
25. **ambijentalna energija** je toplotna energija koja nastaje prirodnim putem i energija akumulirana u okolini u okviru ograničenog područja koja može biti skladištena u okolnom vazduhu, osim u ispuštenom vazduhu, ili u površinskim vodama ili u kanalizacijskoj vodi;
26. **geotermalna energija** je energija u vidu toplote koja se skladišti ispod čvrste zemljine površine;
27. **operator distributivnog sistema** je energetski subjekat koji obavlja djelatnost distribucije električne energije i odgovoran je za rad, održavanje i razvoj distributivnog sistema na određenom području, njegovo povezivanje sa drugim sistemima i za obezbjeđenje dugoročne sposobnosti sistema da zadovolji potrebe za distribucijom električne energije na ekonomski opravdan način;
28. **operator prenosnog sistema** je energetski subjekat koji obavlja djelatnost prenosa električne energije i odgovoran je za rad, održavanje i razvoj prenosnog sistema na određenom području i njegovo povezivanje s drugim sistemima, kao i za obezbjeđenje dugoročne sposobnosti sistema da zadovolji zahtjeve za prenosom električne energije na ekonomski opravdan način;
29. **snabdjevač** je energetski subjekat koji obavlja djelatnost snabdijevanja električnom energijom, naftnim derivatima ili toplotnom energijom;
30. **kupac samosnabdjevač** je krajnji kupac koji ima sopstveno primopredajno mjesto, balansno je odgovoran i kupuje električnu energiju za sopstvene potrebe, bez posredstva snabdjevača.
31. **PLANIRANJE UDJELA ENERGIJE IZ OBNOVLJIVIH IZVORA I ISTRAŽIVANJE POTENCIJALA TIH IZVORA**

**Planiranje udjela energije iz obnovljivih izvora**

**Član 9**

 Nacionalnim energetskim i klimatskim planom u dijelu koji se odnosi na korišćenje energije iz obnovljivih izvora utvrđuje se:

1. obavezni udio energije iz obnovljivih izvora u ukupnoj finalnoj potrošnji energije u skladu sa preuzetim obavezama iz člana 2 stav 1 ovog zakona, kao nacionalni cilj;
2. planirani udio energije iz obnovljivih izvora u ukupnoj finalnoj potrošnji energije;
3. planirani udio energije iz obnovljivih izvora u ukupnoj finalnoj potrošnji električne energije;
4. planirani udio energije iz obnovljivih izvora u ukupnoj finalnoj potrošnji energije za grijanje i hlađenje;
5. planirani udio energije iz obnovljivih izvora u ukupnoj finalnoj potrošnji energije u saobraćaju;
6. ciljevi i dinamika ostvarivanja ciljeva korišćenja energije iz obnovljivih izvora;
7. izvori i obim korišćenja energije iz obnovljivih izvora, u skladu sa Opštim smjernicama energetske politike.

Ciljevi korišćenja energije iz obnovljivih izvora utvrđuju se na osnovu energetskih potreba, ekonomskih mogućnosti Crne Gore i obaveza preuzetih potvrđenim međunarodnim ugovorom.

 Izračunavanje udjela iz stava 1 ovog člana vrši se na osnovu količine električne energije koja se proizvodi u hidroelektranama i vjetroelektranama, energetskog sadržaja goriva u saobraćaju, uticaja biogoriva, biotečnosti i sa njima uporedivih fosilnih goriva na emisiju gasova sa efektom staklene bašte, kao i količine energije iz toplotnih pumpi.

 Prilikom izračunavanja količine električne energije koja se proizvodi u hidroelektranama iz stava 3 ovog člana ne uračunava se električna energija proizvedena u reverzibilinim hidroelektranama iz vode koja se crpi na veću visinu.

 Način izračunavanja udjela iz stava 3 ovog člana propisuje organ državne uprave nadležan za poslove energetike (u daljem tekstu: Ministarstvo).

**Istraživanje i mjerenje potencijala obnovljivih izvora energije**

**Član 10**

Istraživanje i mjerenje potencijala obnovljivih izvora energije vrše se na osnovu dozvole koju izdaje Ministarstvo.

Dozvola iz stava 1 ovog člana izdaje se na period do dvije godine, na zahtjev pravnog ili fizičkog lica, odnosno preduzetnika.

Istraživanje i mjerenje potencijala obnovljivog izvora energije može da viši pravno lice koje ispunjava uslove u pogledu stručnog kadra i opreme.

Ispunjenost uslova iz stava 3 ovog člana utvrđuje i dozvolu iz stava 1 ovog člana izdaje Ministarstvo.

Istraživanje i mjerenje potencijala obnovljivog izvora energije vrši se na osnovu tehničkog opisa na koji saglasnost daje Ministarstvo.

Rezultati istraživanja i mjerenja potencijala obnovljivih izvora energije izvršenih na osnovu dozvole dostavljaju se Ministarstvu.

Bliži uslove iz stava 3 ovog člana propisuje Ministarstvo.

# SISTEMI PODSTICAJA ZA PROIZVODNJU ELEKTRIČNE ENERGIJE IZ OBNOVLJIVIH IZVORA

## Sistemi podsticaja

### Član 11

Radi postizanja ciljeva za korišćenje električne energije iz obnovljivih izvora primjenjuju se sistemi podsticaja u skladu sa ovim zakonom.

Cilj sistema podsticaja za proizvodnju električne energije iz obnovljivih izvora je da podrže integraciju električne energije iz obnovljivih izvora u tržište električne energije, na tržišnom principu, uz izbjegavanje poremećaja na tržištu električne energije i uzimajući u obzir sve troškove takve integracije, kao i stabilnost elektroenergetskog sistema.

Podsticaji za proizvodnju električne energije iz obnovljivih izvora dodjeljuju se u otvorenom, transparentnom, konkurentnom, nediskriminatornom i ekonomičnom postupku, odnosno aukciji u skladu sa ovim zakonom.

Podsticaji se mogu dobiti za ukupnu snagu ili dio snage elektrane.

U slučaju da se pravo na podsticaj stekne za dio snage elektrane, električna energija za koju se isplaćuje podsticaj dobija se tako što se procenat snage elektrane koji je ušao u kvotu, množi sa količinom električne energije isporučenom u elektroenergetski sistem u toku obračunskog perioda.

Procjenu uticaja sistema podsticaja na tržište električne energije, krajnje kupce, kao i na ulaganja u elektroenergetski sektor jednom u četiri godine vrši Regulatorna agencija za energetiku i regulisane komunalne djelatnosti (u daljem tekstu: Agencija) nakon usvajanja Nacionalnog energetskog i klimatskog plana.

Agencija dostavlja procjenu iz stava 6 ovog člana Ministarstvu, radi ažuriranja Nacionalnog energetskog i klimatskog plana.

# Vrste sistema podsticaja

**Član 12**

# Podsticaji za proizvodnju električne energije iz obnovljivih izvora sprovode se u određenom podsticajnom periodu kroz sistem tržišnih premija i sistem fid-in tarifa i odnose se na cijenu električne energije, preuzimanje balansne odgovornosti na način propisan ovim zakonom i pravo na prioritetan pristup elektroenergetskom sistemu za mala postrojenja i demonstracione projekte.

Povlašćeni proizvođač ima pravo na samo jedan sistem podsticaja za proizvodnju energije iz obnovljivih izvora za istu snagu, odnosno dio snage elektrane.

Podsticaji se ne mogu dobiti za elektranu za čiju izgradnju je, prije podnošenja prijave za učestvovanje na aukciji, investitor podnio prijavu građenja u skladu sa zakonom kojim se uređuje izgradnja objekata.

## Prelazni period

### Član 13

Sistem tržišnih premija će se primjenjivati nakon završetka prelaznog perioda koji se završava istekom 12 mjeseci od dana spajanja crnogorskog dan-unaprijed tržišta električne energije sa:

1. jedinstvenim evropskim organizovanim dan-unaprijed tržištem električne energije ili
2. drugim dan-unaprijed tržištem električne energije koje je operativno najmanje dvije godine i koje ima fizičku interkonekciju sa Crnom Gorom preko koje se ostvaruje trgovina u obimu od najmanje 1TWh godišnje.

Dan-unaprijed tržište električne energije iz stava 1 ovog člana je organizovano tržište na kojem se kupovina i prodaja električne energije odvija dan prije stvarne proizvodnje i isporuke.

## Garantovana cijena tokom prelaznog perioda

### Član 14

Tokom prelaznog perioda iz člana 13 stav 1 ovog zakona, povlašćeni proizvođač ima pravo na fid-in tarifu, koja se utvrđuje u konkurentnom aukcijskom postupku.

Istekom prelaznog perioda pravo na fid-in tarifu zamjenjuje se pravom na tržišnu premiju.

## Kvota za koju se mogu dodijeliti podsticaji

### Član 15

Vlada Crne Gore (u daljem tekstu: Vlada) donosi trogodišnji plan sistema podsticaja na osnovu opštih smjernica energetske politike, Nacionalnog energetskog i klimatskog plana i obaveza preuzetih potvrđenim međunarodnim ugovorima, u okviru kojeg se utvrđuju kvote za projekte obnovljivih izvora energije, tehnologije koje su kvalifikovane da koriste podsticaje u skladu sa ovim zakonom i dinamiku sprovođenja aukcija.

U skladu sa trogodišnjim planom iz stava 1 ovog člana, Vlada odlukom utvrđuje godišnje kvote za jednu ili više aukcija, vrste korišćene tehnologije i ukupnu snagu elektrana.

Ako se aukcija sprovodi za unaprijed određene lokacije koje se nalaze u državnoj imovini, pored podataka iz stava 2 ovog člana, odlukom se utvrđuje zemljište u državnoj imovini, odnosno prirodno bogatstvo koje je za tu namjenu predviđeno planskim dokumentima u skladu sa zakonom kojim se uređuje planiranje prostora.

Kvota koja nije dodijeljena na jednoj aukciji može se dodati na kvotu koja se dodjeljuje u narednim aukcijama.

 Predlog trogodišnjeg plana sistema podsticaja Ministarstvo dostavlja nezavisnom organu nadležnom za zaštitu konkurencije, radi davanja mišljenja.

Trogodišnji plan sistema podsticaja iz stava 1 donosi se najkasnije do 31. decembra tekuće godine koja prethodi trogodišnjem periodu za koji se plan donosi.

### Elektrane i objekti na koje se primjenjuje sistem podsticaja

### Član 16

Sistem podsticaja propisan ovim zakonom primjenjuje se na elektrane koje koriste sljedeće obnovljive izvore:

1. solarnu energiju;
2. energiju vjetra;
3. hidroenergiju;
4. geotermalnu energiju;
5. energiju biomase;
6. deponijski gas; i
7. energiju talasa i mora.

Hidroelektrane imaju pravo na podsticaje u skladu sa ovim zakonom, ako njihova instalisana snaga ne prelazi 10 MW.

Reverzibilna hidroelektrana nema pravo na podsticaje koji se dodjeljuju u skladu sa ovim zakonom.

Sistem podsticaja propisan ovim zakonom primjenjuje se i na sljedeće objekte:

1. elektrane koje koriste obnovljive izvore sa skladištima energije;
2. hibridne vjetro-solarne elektrane;
3. objekte za visokoefikasnu kogeneraciju koji koriste obnovljive izvore energije;
4. elektrane koje koriste druge obnovljive izvore.

Ministarstvo može da pokrene aukcije za posebne tehnologije, za jednu ili više vrsta tehnologije elektrana koje koriste obnovljive izvore, ukoliko omogućavanje podsticaja svim tehnologijama ne bi dovelo do optimalnog rezultata, u vezi sa:

* 1. dugoročnim potencijalom nove i inovativne tehnologije;
	2. potrebom da se ostvari diversifikacija obnovljivih izvora energije;
	3. troškovima integracije u mrežu;
	4. ograničenjem mreže i stabilnosti sistema; i
	5. za biomasu, potrebom da se izbjegnu poremećaji tržišta sirovina.

## Inovativne tehnologije

### Član 17

Podsticaji se mogu dodijeliti za tehnologije koje su u ranoj fazi razvoja i koje koriste obnovljive izvore energije, kao što su obnovljivi vodonik, toplotne pumpe, geotermalne i solarne termalne tehnologije, energija za grijanje i hlađenje iz otpada.

## Stabilnost podsticaja i prava stečenih na osnovu ovog zakona

### Član 18

Privremeni povlašćeni proizvođač, odnosno povlašćeni proizvođač ima pravo na podsticaje u skladu sa ovim zakonom i propisima donijetim na osnovu ovog zakona koji su važili u trenutku kada su to pravo stekli.

Uslovi pod kojima su privremeni povlašćeni proizvođači, odnosno povlašćeni proizvođači stekli pravo na podsticaj iz ovog zakona moraju biti predvidljivi i stabilni i ne mogu se naknadno mijenjati na način kojim se umanjuju ili ograničavaju njihova stečena prava i ugrožava ekonomska korist njihovih postrojenja koja su predmet podsticaja.

Izuzetno od stava 2 ovog člana, podsticajne mjere se mogu naknadno mijenjati u skladu sa objektivnim kriterijumima, pod uslovom da su takvi kriterijumi bili utvrđeni u sistemu podsticaja koji je važio u trenutku kada je privremeni povlašćeni proizvođač, odnosno povlašćeni proizvođač stekao pravo na podsticaj.

## Trajanje podsticajnog perioda

### Član 19

Podsticajni period je period tokom kojeg povlašćeni proizvođač električne energije ima pravo da koristi podsticaje propisane ovim zakonom.

Podsticajni period iz stava 1 ovog člana traje 12 godina počevši od dana pravosnažnosti odluke kojom se privremenom povlašćenom proizvođaču daje status povlašćenog proizvođača električne energije.

## Određivanje i obaveze ovlašćene ugovorne strane

### Član 20

Ovlašćena ugovorna strana koja sa privremenim povlašćenim proizvođačem zaključuje ugovor o pravu na podsticaje utvrđene ovim zakonom odgovorna je za isplatu tržišne premije, fid-in tarife, izvršavanje obaveza u vezi garantovanog otkupa električne energije i preuzimanje balansne odgovornosti u skladu sa ovim zakonom.

Ulogu ovlašćene ugovorne strane iz stava 1 ovog člana vrši operator tržišta električne energije.

Ovlašćena ugovorna strana je dužna da električnu energiju kupljenu od povlašćenog proizvođača prodaje snabdjevaču i kupcu samosnabdjevaču tokom trajanja prelaznog perioda iz člana 13 ovog zakona.

Međusobna prava i obaveze po osnovu kupovine i prodaje električne energije iz stava 3 ovog člana uređuju se ugovorom o kupoprodaji obaveznog proporcionalnog udjela električne energije iz obnovljivih izvora.

Osnovne elemente i formu ugovora iz stava 4 ovog člana utvrđuje ovlašćena ugovorna strana.

 Ovlašćena ugovorna strana je, pored ostalog, obavezna da:

* 1. prati status realizacije ugovora iz stava 1 ovog člana;
	2. vrši kontrolu izdatih faktura povlašćenih proizvođača na osnovu podataka operatora sistema o mjerenju proizvedene električne energije;
	3. primjenjuje referentnu tržišnu cijenu za relevantni period fakturisanja;
	4. izvještava Ministarstvo o statusu realizacije zaključenih ugovora, očekivanoj proizvodnji iz objekata koji su predmet podsticaja i procjeni potrebnih prihoda, rezervisanim i oslobođenim kapacitetima, projekcijama i podacima potrebnim za naknadne aukcije i drugim elementima, na način koji utvrđuje Ministarstvo;

5) zaključi ugovor o kupoprodaji obaveznog proporcionalnog udjela električne energije iz obnovljivih izvora iz stava 4 ovog člana i člana 44 stav 8 ovog zakona sa snabdjevačem i kupcem samosnabdjevačem.

## Podsticaji za balansiranje

### Član 21

Proizvođači energije iz obnovljivih izvora su odgovorni za svoja balansna odstupanja.

Povlašćeni proizvođači mogu dobiti podsticaje u vezi balansne odgovornosti u skladu sa ovim zakonom.

Povlašćeni proizvođači električne energije koji su stekli pravo na podsticaje u sistemu tržišne premije imaju pravo da balansnu odgovornost prenesu ovlašćenoj ugovornoj strani, do kraja prelaznog perioda iz člana 24 ovog zakona.

**Obaveze povlašćenog proizvođača za balansiranje**

**Član 22**

 Povlašćeni proizvođači iz člana 21 stav 3 ovog zakona plaćaju ovlašćenoj ugovornoj strani za svako pozitivno ili negativno odstupanje ostvareno u odnosu na planiranu proizvodnju, u obračunskom intervalu, po jediničnoj naknadi za svaki kWh.

 Jediničnu naknadu iz stava 1 ovog člana određuje ovlašćena ugovorna strana u fiksnom iznosu sa unaprijed određenom formulom za indeksaciju, najkasnije do 31. decembra tekuće za narednu godinu.

 Jedinična naknada iz stava 1 ovog člana određuje se na osnovu sljedećih kriterijuma:

1) količine proizvedene električne energije u tekućoj godini iz objekata koji su u sistemu tržišne premije;

2) količine električne energije koja je planirana da se proizvede u narednoj godini iz objekata koji su u sistemu tržišne premije;

3) prosječne tržišne cijene električne energije u tekućoj godini sa referentne berze finansijskog odstupanja u balansnom mehanizmu elektrana koje su u sistemu tržišne premije u tekućoj godini;

4) vrstu korišćene tehnologije objekata koji su u sistemu tržišne premije u tekućoj godini.

Pored plaćanja naknade za balansno odstupanje iz stava 1 ovog člana, kada povlašćeni proizvođači pređu na sistem tržišnih premija u skladu sa članom 12 stav 2 ovog zakona, ovlašćena ugovorna strana će imati pravo na naknadu po referentnoj tržišnoj cijeni od povlašćenih proizvođača na ime razlike između ostvarene i planirane proizvodnje kada je ostvarena proizvodnja manja od planirane proizvodnje, u obračunskom intervalu a ovlašćena ugovorna strana će nadoknaditi povlašćenim proizvođačima po referentnoj tržišnoj cijeni razliku između ostvarene i planirane proizvodnje, u obračunskom intervalu kada je ostvarena proizvodnja veća od planirane proizvodnje.

Sredstva prikupljena po osnovu naknade iz st. 1 i 4 ovog člana dio su prihoda koji ulazi u obračun naknade za podsticanje proizvodnje obnovljivih izvora.

Povlašćeni proizvođači električne energije koji su stekli pravo na podsticaje u sistemu fid-in tarife imaju pravo da svoju balansnu odgovornost prenesu ovlašćenoj ugovornoj strani, u granicama propisanim ovim zakonom, za sve vrijeme važenja njihovog ugovora o fid-in tarifi.

Povlašćeni proizvođači iz stava 6 ovog člana plaćaju ovlašćenoj ugovornoj strani za svako pozitivno ili negativno odstupanje ostvareno u odnosu na planiranu proizvodnju u obračunskom intervalu tokom trajanja ugovora o fid-in tarifi, po jediničnoj naknadi iz stava 1 ovog člana.

Način utvrđivanja jedinične naknade iz stava 2 ovog člana utvrđuje Agencija.

**Ugovor o preuzimanju balansne odgovornosti**

**Član 23**

Ovlašćena ugovorna strana i povlašćeni proizvođač zaključuju ugovor o preuzimanju balansne odgovornosti tokom prelaznog perioda iz člana 24 ovog zakona.

U bilo kom trenutku povlašćeni proizvođač može zaključiti ugovor o prenosu svoje balansne odgovornosti na drugu stranu, pri čemu povlašćeni proizvođač u tom slučaju više neće imati pravo na podsticaj za preuzimanje balansne odgovornosti tokom prelaznog perioda.

Osnovne elemente i formu ugovora o preuzimanju balansne odgovornosti tokom prelaznog perioda utvrđuje Agencija.

## Preuzimanje balansne odgovornosti

### Član 24

Prelazni period za balansnu odgovornost završava se istekom šest mjeseci od dana spajanja crnogorskog unutardnevnog tržišta električne energije sa:

1. jedinstvenim evropskim organizovanim unutardnevnim tržištem električne energije, ili
2. drugim unutardnevnim tržištem električne energije koje je operativno najmanje dvije godine i koje ima fizičku interkonekciju sa Crnom Gorom preko koje se ostvaruje trgovina u obimu od najmanje 0,3 TWh godišnje.

Unutardnevno tržište električne energije je organizovano tržište na kojem se kontinuirana kupovina i prodaja električne energije odvija istog dana kao i isporuka električne energije.

Istekom prelaznog perioda iz stava 1 ovog člana, povlašćeni proizvođači električne energije iz člana 21 stav 3 ovog zakona snosiće potpunu balansnu odgovornost.

# IV. SISTEM TRŽIŠNE PREMIJE

### Tržišna premija

###  Član 25

Tržišna premija je vrsta podsticaja koja se obračunava i plaća kao razlika između referentne tržišne cijene i ostvarene cijene na osnovu ugovora o tržišnoj premiji zaključenog između ovlašćene ugovorne strane i privremenog povlašćenog proizvođača, tokom obračunskog perioda u eurocentima po kWh.

Ako je ugovor o tržišnoj premiji zaključen u prelaznom periodu iz člana 13 ovog zakona, taj ugovor sadrži odredbu na osnovu koje se pravo na fid-in tarifu zamjenjuje pravom na tržišnu premiju.

Ako je u obračunskom periodu referentna tržišna cijena veća od ostvarene cijene, povlašćeni proizvođači električne energije dužni su da plate razliku između ovih cijena (u daljem tekstu: negativna tržišna premija) ovlašćenoj ugovornoj strani u skladu sa ugovorom o tržišnoj premiji.

Tržišna premija se ne može steći za mala postrojenja i demonstracione projekte.

**Određivanje maksimalne cijene na aukciji za tržišne premije**

**Član 26**

Maksimalnu cijenu električne energije koju ponuđač može ponuditi u postupku aukcije određuje Agencija.

Odluku o određivanju maksimalne cijene iz stava 1 ovog člana Agencija donosi do kraja tekuće za narednu godinu i objavljuje na svojoj internet stranici.

Maksimalna cijena se može utvrđivati za različite vrste tehnologija i snage elektrana na osnovu sljedećih kriterijuma:

1. investicioni troškovi izgradnje elektrane;
2. operativni troškovi rada elektrane;
3. diskontna stopa;
4. radni vijek elektrane;
5. koeficijent iskorišćenja elektrane
6. trajanje podsticajnog perioda;
7. planirana godišnja proizvodnja električne energije u elektrani;
8. prognozirana otkupna cijena električne energije iz elektrane na referentnoj berzi.

 Bliži kriterijumi i način određivanja maksimalne cijene iz stava 1 ovog člana utvrđuju se metodologijom koju donosi Agencija.

**Naknada u slučaju ograničenja isporuke od strane operatora sistema**

**Član 27**

Povlašćeni proizvođači mogu da ostvare pravo na naknadu za energiju koju su mogli da proizvedu i stave na raspolaganje operatoru sistema, ali su bili spriječeni da isporuče takvu energiju usljed ograničenja isporuke od strane nadležnog operatora sistema.

Bliže uslove za ostvarivanje prava iz stava 1 ovog člana propisuje Ministarstvo.

**Usklađivanje ostvarene cijene sa inflacijom**

**Član 28**

Ostvarena cijena na aukciji će se uskladiti sa stopom inflacije u eurozoni jednom godišnje počevši od godine sticanja statusa privremenog povlašćenog proizvođača.

Izuzetno od stava 1 ovog člana, Ministarstvo može da primijeni djelimičnu stopu usklađivanja ostvarene cijene sa inflacijom za određenu aukciju i određenu tehnologiju, na osnovu čega će procenat ostvarene cijene, koji efektivno predstavlja operativne troškove i troškove održavanja elektrane, biti indeksiran u odnosu na inflaciju.

Indeks za korekciju ostvarene cijene za inflaciju, druga pravila indeksacije i, ako je to potrebno, pravila djelimične indeksacije i relevantna stopa po tehnologiji objavljuju se u javnom pozivu iz člana 32 ovog zakona.

## Referentna tržišna cijena

## Član 29

Iznos podsticaja u sistemu tržišne premije utvrđuje se na osnovu referentne tržišne cijene na dan-unaprijed tržištu električne energije.

Ako se tržišna premija određuje u zavisnosti od referentne tržišne cijene, a tržišna cijena električne energije koja je osnov za izračunavanje referentne tržišne cijene je negativna, tržišna premija se ne isplaćuje za period negativne tržišne cijene električne energije.

 Ovlašćena ugovorna strana određuje i na svojoj internet stranici objavljuje zamjensku cijenu, u slučaju da referentna tržišna cijena nije dostupna tokom obračunskog perioda u toku trajanja ugovora o tržišnoj premiji.

Referentnu tržišnu cijenu u skladu sa metodologijom iz stava 5 ovog člana određuje i objavljuje na svojoj internet stranici ovlašćena ugovorna strana do 15. dana u tekućem mjesecu za prethodni mjesec.

Metodologiju za utvrđivanje referentne tržišne cijene, kao i zamjenske cijene utvrđuje Agencija.

## Aukcije za tržišne premije

### Član 30

Aukciju za dodjelu prava na tržišnu premiju u skladu sa kvotama koje su utvrđene u skladu sa ovim zakonom raspisuje Ministarstvo objavljivanjem javnog poziva.

Aukcije za tržišnu premiju mogu biti:

1. aukcijeza unaprijed određene lokacije iz člana 15 stav 3 ovog zakona pri čemu lokacije prethodno određuje Vlada, ili
2. aukcije za neodređene lokacije, pri čemu su ponuđači dužni da odaberu lokaciju i pribave pravo na korišćenje zemljišta.

Aukcije se mogu sprovesti za posebna geografska područja i/ili za jednu ili više vrsta tehnologija elektrana koje koriste obnovljive izvore, u zavisnosti od mogućnosti priključenja i uticaja na stabilnost elektroenergetskog sistema.

Sadržaj i preuzimanje tenderske dokumentacije

**Član 31**

 Radi dodjele prava na tržišnu premiju aukcijom Ministarstvo priprema tendersku dokumentaciju, na osnovu odluke iz člana 15 stav 2 ovog zakona.

 Tenderska dokumentacija iz stava 1 ovog člana naročito sadrži: javni poziv, uputstvo ponuđačima za izradu i dostavljanje ponude, minimalne uslove za kvalifikaciju, nacrt ugovora sa svim pripadajućim prilozima i obrascima, formu bankarske garancije ponude, iznos i način obračunavanja vrijednosti sredstva obezbjeđenja za uklanjanje elektrane i sanaciju zemljišta, rok i način za uklanjanje elektrane i sanaciju zemljišta, uslove koje moraju da ispune ponuđači, dokumentaciju ili druge dokaze o ispunjavanju uslova utvrđenih javnim pozivom i tenderskom dokumentacijom u zavisnosti od vrste tehnologije i snage elektrane.

 Ministarstvo je dužno da podatke o licima koja su preuzela tendersku dokumentaciju čuva kao tajnu do otvaranja ponude.

 Ministarstvo može da vrši pojašnjenja, dopune, izmjene i/ili ispravke tenderske dokumentacije, pod uslovom da budu dostupne zainteresovanom licu koje je preuzelo tendersku dokumentaciju istog dana, a najkasnije sedam dana prije isteka roka za podnošenje ponuda.

 U slučaju iz stava 4 ovog člana, Ministarstvo je dužno da obezbijedi dostupnost pojašnjenja, dopuna, izmjena i/ili ispravki tenderske dokumentacije svim učesnicima u postupku istovremeno i na isti način na koji je učinjena dostupna tenderska dokumentacija.

 Izmjenama, dopunama i/ili ispravkama iz stava 4 ovog člana, ne smiju se vršiti izmjene bitnih elemenata tenderske dokumentacije.

## Pokretanje postupka aukcije

### Član 32

Postupak aukcije se pokreće i sprovodi na osnovu javnog poziva.

Javni poziv iz stava 1 ovog člana naročito sadrži:

1. opis granice područja, oblasti, prostora i lokacije, ako se aukcija sprovodi za unaprijed određene lokacije
2. podatke o tome ko ima pravo da podnese prijavu za učestovanje na aukciji;
3. adresu i rok za dostavljanje ponude na javni poziv;
4. raspoložive kvote;
5. način prijavljivanja na aukcije;
6. spisak dokumenata koja se dostavljaju uz prijavu za učestovanje na aukciji;
7. uslove za kvalifikaciju i nadmetanje na aukciji;
8. rokove u postupku aukcije;
9. datum, vrijeme i mjesto otvaranja prispjelih ponuda na javni poziv;
10. određivanje vrste ponude ( tehničke i finansijske ili samo finansijske ponude);
11. podatak o finanasijskom instrumentu obzebjeđenja za ozbiljnost ponude koji se dostavlja u postupku aukcija;
12. rok za realizaciju projekta;
13. maksimalnu cijenu električne energije;
14. tehnologije koje ispunjavaju uslove za učešće na aukciji;
15. stopu inflacije sa kojom se usklađuje ostvarena cijena;
16. uputstvo za podnošenje ponuda i dokaze o ispunjenosti uslova;
17. pravila za popunjavanje kvota u aukcijama za neodređene lokacije, odnosno pravila za dodjeljivanje kvote u aukcijama za unaprijed određene lokacije i pravila za izbor najpovoljnijih ponuda;
18. ime lica zaduženog za davanje relevantnih informacija u postupku javnog poziva;
19. vrijeme i mjesto na kojem se može preuzeti tenderska dokumentacija, kao i cijena tenderske dokumentacije;
20. najviša ponuđena cijena za zakup zemljišta u državnoj imovini koja je ponuđena u postupku sprovedenom u skladu sa zakonom kojim se uređuje državna imovina;
21. najviša ponuđena cijena za davanje prirodnog bogatstva koja je ponuđena u postupku sprovedenom u skladu sa zakonom kojim se uređuju koncesije;
22. vrijeme korišćenja zemljišta u državnoj imovini u zavisnosti od vrste tehnologije i snage elektrane;
23. vrijeme korišćenja prirodnog bogatstva u zavisnosti od vrste tehnologije i snage elektrane;
24. način dodjele kvote u slučaju istih ponuđenih cijena.

Postupak javnog nadmetanja, po javnom pozivu, sprovodi komisija sastavljena od neparnog broja članova, koju imenuje Ministarstvo (u daljem tekstu: Komisija).

 U postupku javnog nadmetanja Komisija sprovodi postupke: otvaranja ponuda, ocjene i provjere podobnosti ponuđača za učešće na javnom oglasu, provjere ponuda sa stanovišta njihove ispravnosti u pogledu ispunjavanja uslova određenih javnim pozivom i tenderskom dokumentacijom, vrednovanje ponuda i sačinjavanje rang liste ponuđača.

 Komisiju čine predsjednik i najmanje četiri člana.

 Troškovi rada Komisije padaju na teret Ministarstva.

 Predsjednik i član Komisije ne smije imati neposrednih ili posrednih interesa koji, tokom rada komisije, mogu dovesti do sukoba njegovih ličnih ili poslovnih interesa sa njegovim zadacima u Komisiji.

 Predsjednik i član Komisije dužni su da o konfliktu interesa obavijeste Ministarstvo.

 U slučaju da je član Komisije u konfliktu interesa Ministarstvo će imenovati drugog člana.

## Kvalifikacija

### Član 33

U postupku po javnom pozivu razmatraju se samo blagovremeno podnesene ponude.

O toku sprovođenja aukcije za dodjelu tržišne premije Komisija vodi zapisnik koji potpisuju predsjednik, članovi Komisije i ovlašćeni predstavnici ponuđača.

Nepodobni da učestvuju na javnom nadmetanju za dodjelu tržišne premije su ponuđači:

1) nad kojima je pokrenut postupak stečaja u skladu sa zakonom kojim se uređuje stečaj;

2) koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;

3) koji imaju obaveze po osnovu kazni izrečenih u krivičnom i prekršajnom postupku;

4) čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore.

Izuzetno od stava 3 tačka 2 ovog člana neće se smatrati da je ponuđač nepodoban da učestvuje na javnom nadmetanju za aukcije za dodjelu tržišnih premija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

Podobnost za učešće na javnom pozivu za aukcije za dodjelu tržišnih premija, ponuđači dokazuju dostavljanjem dokaza izdatih od nadležnih organa koji nijesu stariji od 60 dana od dana otvaranja ponuda.

U slučaju da, nakon otvaranja dijela ponude koja se odnosi na podobnost ponuđača, Komisija utvrdi da dokumentacija ne ispunjava uslove iz stava 3 ovog člana, Komisija odbacuje takvu ponudu kao neispravnu i ne razmatra je u daljem postupku.

Ponuđači koji su ispunili uslove za podobnost ulaze u fazu kvalifikacije u kojoj Komisija vrši dalju selekciju prijavljenih učesnika

na osnovu ispunjenosti uslova iz st. 8 i 9 ovog člana.

Minimalni uslovi za kvalifikaciju na aukciji za dodjelu tržišnih premija za unaprijed određene lokacije obuhvataju:

1. finansijsku sposobnost za realizaciju projekta,
2. tehničku osposobljenost i dokaz o prethodnom iskustvu u uspješnom završetku sličnih projekata, i
3. sredstvo obezbjeđenja.

Pored uslova iz stava 8 ovog člana minimalni uslovi za kvalifikaciju na aukciji za dodjelu tržišnih premija za neodređene lokacije obuhvataju i:

1. urbanističko-tehničke uslove (prostorno-planske osnove za izgradnju elektrane i infrastrukture za priključenje elektrane na elektroenergetski sistem);
2. dokaz o mogućnosti priključenja elektrane na elektroenergetski sistem;
3. uslove koje prijavljeni učesnik treba ispuni u pogledu zaštite životne sredine.

## Popunjavanje kvote u aukcijama za neodređene lokacije

### Član 34

Poslije faze kvalifikacije u aukciji za neodređene lokacije slijedi faza nadmetanja u kojoj se ponuđači koji su odabrani u fazi kvalifikacije svojim ponudama nadmeću prema kriterijumu najniže ponuđene cijene.

Nakon završenog postupka nadmetanja Komisija sačinjava rang listu ponuđača u zavisnosti od ponude koju su podnijeli.

Rangiranje iz stava 1 ovog člana vrši se od najniže do najviše ponuđene cijene i po tom redosljedu se popunjavaju kvote.

Ponuđač koji ponudi cijenu veću od maksimalne cijene električne energije iz člana 26 ovog zakona neće biti uključen na rang listu iz stava 2 ovog člana.

Ako je preostala kvota manja od ponuđenog kapaciteta učesnika, učesnik će imati pravo da odbije dodjelu tržišne premije za preostalu kvotu.

Izuzetno od stava 5 ovog člana, Vlada može da odluči da proširi kvotu aukcije tako da ponuđač čija je ponuđena snaga elektrane djelimično ušla u kvotu nakon rangiranja svih ponuda ostvari pravo na tržišnu premiju za ukupnu ponuđenu snagu elektrane, ako to proširenje kvote iznosi najviše 20% cjelokupne kvote za tu aukciju.

Ministarstvo odbija ponude u kojima je ponuđena cijena veća od maksimalne cijene električne energije.

Proceduru za popunjavanje kvote, proširenje kvote u slučaju da je preostala kvota manja od ponuđenog kapaciteta od strane učesnika iz stava 5 ovog člana i rangiranje ponuda na aukcijama za neodređene lokacije propisuje Vlada.

##  Popunjavanje kvote u aukcijama za unaprijed određene lokacije

### Član 35

Poslije faze kvalifikacije u aukciji za unaprijed određene lokacije iz člana 15 stav 3 ovog zakona slijedi faza nadmetanja u kojoj se ponuđači koji su odabrani u fazi kvalifikacije svojim ponudama nadmeću prema kriterijumu najniže ponuđene cijene električne energije.

Nakon završenog postupka nadmetanja Komisija sačinjava rang listu ponuđača u zavisnosti od ponude koju su podnijeli.

Rangiranje iz stava 1 ovog člana vrši se od najniže do najviše ponuđene cijene i po tom redosljedu se popunjavaju kvote i dodjeljuju tržišne premije.

Zemljište u državnoj svojini, odnosno prirodna bogatstva koja su predmet javnog poziva dodjeljuju se najpovoljnijim ponuđačima po redosljedu sa rang liste po kojoj se popunjavaju kvote i dodjeljuju tržišne premije, a koji su učestvovali u javnom nadmetanju za zakup zemljišta u državnoj imovini u skladu sa zakonom kojim se uređuje državna imovina, odnosno u javnom nadmetanju za davanje koncesije za korišćenje prirodnog bogatstva u skladu sa zakonom kojim se uređuju koncesije, a po najvišoj ponuđenoj cijeni u tim postupcima.

.

## Donošenje rješenja o sprovedenoj aukciji

### Član 36

Nakon sprovedenog postupka aukcije Komisija sačinjava izvještaj koji sa rang listom ponuđača dostavlja Ministarstvu.

Ministarstvo na osnovu izvještaja i rang liste iz stava 1 ovog člana za svaku dostavljenu ponudu donosi rješenje o odbijanju ponude ili rješenje o dodjeli tržišne premije.

Rješenje Ministarstva je konačno i protiv njega se može pokrenuti upravni spor.

## Status privremenog povlašćenog proizvođača

### Član 37

Učesnici čije su ponude izabrane kao najbolje ponude na aukciji i kojima je, rješenjem Ministarstva iz člana 36 ovog zakona, dodijeljeno pravo na tržišnu premiju, stiču status privremenog povlašćenog proizvođača od dana donošenja rješenja.

Privremeni povlašćeni proizvođač dužan je da dostavi Ministarstvu sredstvo obezbjeđenja za završetak projekta u roku od 30 dana od dana sticanja statusa privremenog povlašćenog proizvođača.

Ako privremeni povlašćeni proizvođač ne dostavi sredstvo obezbjeđenja za završetak projekta u roku iz stava 2 ovog člana, Ministarstvo donosi rješenje o ukidanju rješenja o dodjeli prava na tržišnu premiju i sticanju statusa privremenog povlašćenog proizvođača.

 U slučaju iz stava 3 ovog člana, kvota koja je bila dodijeljena privremenom povlašćenom proizvođaču smatra se kvotom koja nije dodijeljena i može biti dodata na kvotu za naredne aukcije u skladu sa članom 13 stav 3 ovog zakona.

Sredstvo obezbjeđenja za završetak projekta se daje kao finansijsko obezbjeđenje da će privremeni povlašćeni proizvođač u rokovima propisanim ovim zakonom pribaviti građevinsku dozvolu za elektranu za koju je dodijeljena tržišna premija i da će steći status povlašćenog proizvođača u skladu sa ovim zakonom.

Tenderskom dokumentacijom se utvrđuje iznos sredstva obezbjeđenja za završetak projekta i uslove pod kojima se sredstvo obezbjeđenja aktivira.

**Trajanje i produženje statusa privremenog povlašćenog proizvođača**

**Član 38**

Privremeni povlašćeni proizvođač je dužan da pribavi građevinsku dozvolu u roku od dvije godine od sticanja statusa privremenog povlašćenog proizvođača.

Ako privremeni povlašćeni proizvođač ne pribavi građevinsku dozvolu u roku iz stava 1 ovog člana i ne podnese zahtjev iz stava 4 ovog člana, Ministarstvo donosi rješenje o ukidanju rješenja na dodjelu prava na tržišnu premiju i sticanju statusa privremenog povlašćenog proizvođača.

Ako privremeni povlašćeni proizvođač pribavi građevinsku dozvolu, status privremenog povlašćenog proizvođača može se na njegov zahtjev produžiti za još tri godine podnošenjem zahtjeva privremenog povlašćenog proizvođača Ministarstvu.

Trajanje statusa privremenog povlašćenog proizvođača može se produžiti na zahtjev privremenog povlašćenog proizvođača za još godinu dana u slučaju više sile i radi sprečavanja ili otklanjanja posljedica bilo kog nepredvidivog ili neizbježnog događaja koji je van kontrole privremenog povlašćenog proizvođača, i to zbog:

* 1. prirodne katastrofe, kao što su požar, poplava, zemljotres, vulkanske erupcije i drugi oblici katastrofalnih vremenskih uslova;
	2. ratno ili vanredno stanje, terorizam, revolucija, javne demonstracije, sabotaža, vandalizam, štrajk (isključujući štrajkove radne snage privremenog povlašćenog proizvođača, ali uključujući štrajkove radne snage operatera sistema);
	3. radnje državnog organa, imaoca javnih ovlašćenja, odnosno nadležnog organa jedinice lokalne samouprave, koja rezultira prestankom licence, dozvole, odobrenja ili drugog ovlašćenja neophodnog za ispunjavanje obaveza ili ostvarivanje prava koje prestaje da bude važeće ili bude stavljeno van snage, ili nije izdat, izmijenjen ili produžen u propisanim rokovima po podnijetom zahtjevu, iz razloga koji se ne mogu pripisati nezakonitom ili nenamjernom ponašanju privremenog povlašćenog proizvođača;
	4. svakog akta nacionalizacije i eksproprijacije u odnosu na elektranu privremenog povlašćenog proizvođača ili u odnosu na dio te elektrane;
	5. međunarodnih sankcija ili stupanja na snagu propisa međunarodne organizacije obaveznih za Crnu Goru, ako zbog njihove primjene privremeni povlašćeni proizvođač nije u mogućnosti da ispuni svoje obaveze koje proizilaze iz sistema podsticaja; i
	6. djelimičnog ili potpunog prekida rada sistema ili dijela sistema za vrijeme važenja odluke o vanrednom stanju za teritoriju Crne Gore, odnosno jedinice lokalne samouprave u kojoj se elektrana privremenog povlašćenog proizvođača nalazi.

Protiv rješenja iz st. 2 i 3 ovog člana može se pokrenuti upravni spor.

Sadržaj zahtjeva iz st. 3 i 4 ovog člana propisuje Ministarstvo.

## Ugovor o tržišnoj premiji

### Član 39

Ovlašćena ugovorna strana je dužna da zaključi ugovor o tržišnoj premiji sa privremenim povlašćenim proizvođačem u roku od 30 dana od dana prijema zahtjeva privremenog povlašćenog proizvođača za zaključenje ugovora o tržišnoj premiji, koji je dostavio sredstvo obezbjeđenja za završetak projekta.

Ugovor iz stava 1 ovog člana naročito sadrži: podatke o ugovornim stranama i njihova prava i obaveze, predmet ugovora, vrstu i odobrenu snagu elektrane povlašćenog proizvođača, mjesto primopredaje energije u sistem, mjesto i način mjerenja, ostvarenu cijenu, način prelaska na tržišnu premiju, instrumente obezbjeđenja izvršenja obaveza iz ugovora, način regulisanja balansne odgovornosti u skladu sa ovim zakonom, razloge za raskid ugovora, način rješavanja sporova i druge bitne elemente.

Tržišna premija u ugovoru o tržišnoj premiji utvrđuje se u odnosu na ostvarenu cijenu iz rješenja o dodjeli prava na tržišnu premiju privremenom povlašćenom proizvođaču.

Ugovor iz stava 1 ovog člana koji se zaključuje nakon sprovedene aukcije za unaprijed određene lokacije iz člana 15 stav 3 ovog zakona, pored elemenata iz stava 2 ovog člana, sadrži podatke o toj lokaciji i iznos naknade za zakup zemljišta u državnoj imovini, odnosno iznos naknade za korišćenje prirodnog bogatstva i uslove korišćenja tog zemljišta, odnosno prirodnog bogatstva.

Iznos naknade iz stava 4 ovog člana ne može se mijenjati za vrijeme trajanja ugovora tokom perioda upotrebe elektrane koja će proizvoditi energiju iz obnovljivih izvora na tom zemljištu, odnosno korišćenjem tog prirodnog bogatstva.

Privremeni povlašćeni proizvođač i povlašćeni proizvođač ne može raspolagati ili opterećivati zemljište odnosno prirodno bogatstvo koje mu je dodijeljeno ugovorm o tržišnoj premiji.

Ovlašćena ugovorna strana može zaključiti sa zajmodavcima privremenog povlašćenog proizvođača ugovor o stupanju u projekat, u skladu sa kojim zajmodavci mogu, između ostalog, predložiti i imenovati supstituta koji bi stupio u prava i obaveze privremenog povlašćenog proizvođača tj. povlašćenog proizvođača iz ugovora o tržišnoj premiji.

Ugovor o tržišnoj premiji raskida se danom prestanka važnosti odluke o dodjeli prava na tržišnu premiju, odnosno prestankom statusa privremenog povlašćenog proizvođača.

## Status povlašćenog proizvođača

### Član 40

Privremeni povlašćeni proizvođač dobija status povlašćenog proizvođača ako je:

1. pribavio licencu za proizvodnju električne energije u skladu sa zakonom kojim se uređuju energetske djelatnosti;
2. ispunio uslove za upotrebu elektrane u odnosu na koju je dobio status privremenog povlašćenog proizvođača, u skladu sa zakonom kojim se uređuje izgradnja objekata;
3. elektrana iz tačke 2 ovog člana priključena na elektroenergetski sistem sa odobrenom snagom;
4. ugovor zaključen na osnovu rješenja o dodjeli podsticajnih mjera i dodjeli statusa privremenog povlašćenog proizvođača u skladu sa ovim zakonom.

Povlašćeni proizvođač je dužan da koristi obnovljive izvore u procesu proizvodnje električne energije u elektrani u odnosu na koju je stekao takav status.

O dodjeli statusa povlašćenog proizvođača Ministarstvo, na zahtjev privremenog povlašćenog proizvođača, odlučuje rješenjem u roku od 15 dana od dana prijema tog zahtjeva.

Protiv rješenja iz stava 3 ovog člana može se pokrenuti upravni spor.

Status povlašćenog proizvođača traje za vrijeme podsticajnog perioda u skladu sa ovim zakonom, osim ako se ne ukine ili poništi rješenje, ili ako povlašćeni proizvođač ili ovlašćena ugovorna strana raskinu ugovor o tržišnoj premiji prije isteka vremena na koji je zaključen.

Povlašćeni proizvođač dužan je da unaprijed obezbijedi sredstva neophodna za pokriće troškova za uklanjanje elektrane za koju je stekao status povlašćenog proizvođača, po isteku njenog životnog vijeka, i troškova sanacije zemljišta na kojem se nalazila elektrana.

Sadržaj zahtjeva iz stava 3 ovog člana i dokaze o ispunjenosti uslova iz stava 1 ovog člana propisuje Ministarstvo.

**Prenos statusa povlašćenog proizvođača**

**Član 41**

Energetski subjekat koji je stekao status povlašćenog proizvođača može taj status prenijeti na drugi energetski subjekat.

Radi prenošenja statusa povlašćenog proizvođača, povlašćeni proizvođač podnosi zahtjev sa podacima o energetskom subjektu na koga prenosi taj status i dokazom o ispunjavanju uslova iz člana 40 stav 1 tačka 1 ovog zakona.

Sadržaj zahtjeva iz stava 2 ovog člana i dokaze o ispunjenosti uslova za prenos statusa povlašćenog proizvođača propisuje Ministarstvo.

**Prestanak statusa**

**Član 42**

Energetskom subjektu prestaje status povlašćenog proizvođača ako:

1) je rješenje o sticanju statusa doneseno na osnovu neistinitih podataka;

2) se utvrdi da su se svojstva energetskog objekta promijenila zbog neodržavanja tehničko-tehnoloških karakteristika;

3) ne ispunjava uslove i obaveze propisane ovim zakonom;

4) ako istekne licenca u skladu sa zakonom kojim se uređuju energetske djelatnosti.

Rješenje o prestanku statusa povlašćenog proizvođača donosi Ministarstvo.

Ministarstvo vodi evidenciju povlašćenih proizvođača koja sadrži podatke i o proizvođačima koji imaju status privremenog povlašćenog proizvođača i o povlašćenim proizvođačima kojima je taj status prestao.

Bliži sadržaj i način vođenja evidencije povlašćenih proizvođača propisuje Ministarstvo.

**Izveštavanje o sprovedenim aukcijama i projektima u sistemu podsticaja**

 **Član 43**

Ministarstvo jednom godišnje do 31. marta tekuće godine na svojoj internet stranici objavljuje izveštaj o aukcijama sprovedenim u prethodnoj kalendarskoj godini, i kada je primenjivo, informacije o statusu i stopi razvoja projekata za koje je energetski subjekat stekao pravo na podsticaj u sprovedenim aukcijama.

Bliži sadržaj izveštaja propisuje Ministarstvo.

# V. SISTEM FID-IN TARIFA ZA MALA POSTROJENJA I DEMONSTRACIONE PROJEKTE

# Fid-in tarifa

# Član 44

Pravo na fid-in tarifu može se steći samo u vezi sa malim postrojenjima ili demonstracionim projektima u skladu sa ovim zakonom.

Pravo na fid-in tarifu stiče se na aukcijama za fid-in tarifu koje sprovodi Ministarstvo u skladu sa kvotama koje su utvrđene ovim zakonom.

Popunjavanje kvote u sistemu podsticaja fid-in tarifom vrši se na osnovu ponuđene fid-in tarife, od najniže do najviše, do popunjenja kvote aukcije.

Ovlašćena ugovorna strana i privremeni povlašćeni proizvođač električne energije koji je stekao pravo na fid-in tarifu putem aukcije u skladu sa ovim zakonom zaključuju ugovor o fid-in tarifi koji će važiti za vrijeme trajanja podsticajnog perioda.

Ostvarena cijena na aukciji za fid-in tarifu ostaje nepromijenjena za sve vrijeme trajanja ugovora o fid-in tarifi.

Ostvarena cijena isplaćuje se od sticanja statusa povlašćenog proizvođača.

Ovlašćena ugovorna strana je dužna da električnu energiju kupljenu od povlašćenog proizvođača prodaje snabdjevaču i kupcu samosnabdjevaču tokom trajanja podsticajnog perioda.

Međusobna prava i obaveze po osnovu kupovine i prodaje električne energije iz stava 7 ovog člana uređuju se ugovorom o kupoprodaji obaveznog proporcionalnog udjela električne energije iz obnovljivih izvora.

Osnovne elemente i formu ugovora iz stava 8 ovog člana utvrđuje ovlašćena ugovorna strana.

Ako se aukcija za fid-in tarifu sprovodi za mala podstrojenja ili demonstracione projekte na unaprijed određenoj lokaciji, davanje u zakup zemljišta u državnoj imovini, odnosno davanje na korišćenje prirodnog bogatstva najpovoljnijim ponuđačima u ovom postupku vrši se u skladu sa odredbama ovog zakona koje se odnose na davanje u zakup zemljišta u državnoj imovini, odnosno prava na korišćenje prirodnog bogatstva najpovoljnijim ponuđačima u postupku aukcije za dodjelu tržišne premije.

**Ugovor o fid-in tarifi**

**Član 45**

Privremeni povlašćeni proizvođači ostvaruju pravo na fid-in tarife, podsticajni period i preuzimanje balansne odgovornosti zaključenjem ugovora o fid-in tarifi sa ovlašćenom ugovornom stranom.

Ugovor iz stava 1 ovog člana naročito sadrži: podatke o ugovornim stranama i njihova prava i obaveze, predmet ugovora, vrstu i odobrenu snagu elektrane povlašćenog proizvođača, mjesto primopredaje energije u sistem, mjesto i način mjerenja, cijenu električne energije, instrumente obezbjeđenja izvršenja obaveza iz ugovora, obaveze ovlašćene ugovorne strane u pogledu preuzimanja balansne odgovornosti i povlašćenog proizvođača u pogledu planiranja rada elektrane, razloge za raskid ugovora, način rješavanja sporova i druge bitne elemente.

# VI. FINANSIRANJE SISTEMA PODSTICAJA

**Plaćanje naknade za podsticanje korišćenja energije iz obnovljivih izvora**

### Član 46

Sistem podsticaja može se finansirati iz sredstava prikupljenih na osnovu naknade koju plaćaju krajnji kupci i iz sredstava državnog budžeta.

 Krajnji kupci dužni su da plaćaju naknadu za podsticanje korišćenja energije iz obnovljivih izvora povlašćenim proizvođačima električne energije u skladu sa ovim zakonom.

Za električnu energiju utrošenu u reverzibilnim hidroelektranama za pumpni režim rada i energiju utrošenu u drugim objektima za skladištenje ne plaća se naknada za podsticanje korišćenja energije iz obnovljivih izvora.

Prilikom utvrđivanja naknade za podsticaje povlašćenim proizvođačima električne energije, uzimaju se u obzir svi troškovi i prihodi koje ovlašćena ugovorna strana ima u vezi sa sprovođenjem sistema podsticaja propisanih ovim zakonom.

Sredstva prikupljena od strane ovlašćene ugovorne strane u skladu sa ovim zakonom ne smatraju se prihodom operatora tržišta električne energije.

Visina naknade za podsticanje proizvodnje električne energije iz obnovljivih izvora može biti niža za krajnjeg kupca snage veće od 50 MW i naponskog nivoa višeg od 35 kV.

Način i rok za određivanje naknade iz st. 2 i 6 ovog člana, bliži način obračunavanja proporcionalnog udjela koji preuzima snabdjevač i kupac samosnabdjevač iz člana 20 stav 3 ovog zakona i člana 44 stav 7 ovog zakona propisuje Vlada.

# VII. GARANCIJA PORIJEKLA

**Proizvođač električne energije iz obnovljivih izvora**

**Član 47**

Pravo na garanciju porijekla ima proizvođač električne energije iz obnovljivih izvora i povlašćeni proizvođač pod uslovima propisanim ovim zakonom.

Energetski subjekat može steći status proizvođača električne energije iz obnovljivih izvora ako:

1) proizvodi električnu energiju isključivo iz obnovljivih izvora i ne koristi pravo na podsticaj u sistemu tržišne premije ili fid-in tarife;

2) je ispunio uslove za upotrebu elektrane u skladu sa zakonom kojim se uređuje izgradnja objekata;

3) ima obezbijeđeno posebno mjerenje, odvojeno od mjerenja u drugim tehnološkim procesima, kojim se mjeri preuzeta i predata električna energija u sistem;

4) ima licencu za obavljanje djelatnosti proizvodnje električne energije u skladu sa zakonom kojim se uređuju energetske djelatnosti; i

5) je priključen na prenosni, distributivni, odnosno zatvoreni distributivni sistem električne energije.

Proizvođač iz stava 2 ovog člana podnosi Ministarstvu zahtjev za sticanje statusa proizvođača iz obnovljivih izvora, o kojem Ministarstvo odlučuje donošenjem rješenja u roku od 15 dana od dana podnošenja zahtjeva.

Energetski subjekat nije dužan da ispuni uslov iz stava 2 tačka 2 ovog člana za objekat koji na dan stupanja na snagu ovog zakona stariji od 30 godina.

Protiv rješenja iz stava 3 ovog člana može se pokrenuti upravni spor.

## Izdavanje garancije porijekla

### Član 48

Proizvođaču električne energije garancija porijekla se izdaje za energiju koju proizvodi. Povlašćenom proizvođaču garancije porijekla se izdaje za ukupnu snagu elektrane, bez obzira da li je takav status stečen za dio ili ukupnu snagu elektrane.

Povlašćeni proizvođači u sistemu podsticaja fid-in tarifom i, tokom prelaznog perioda iz člana 13 ovog zakona, povlašćeni proizvođači koji su stekli pravo na tržišnu premiju, dužni su da predaju ovlašćenoj ugovornoj strani garancije porijekla koje su izdate za dio snage elektrane u odnosu na koji je stečen status povlašćenog proizvođača.

 Garanciju porijekla izdaje operator tržišta električne energije na zahtjev proizvođača energije iz obnovljivih izvora, za proizvedenu energiju u elektrani koja proizvodi energiju iz obnovljivih izvora koja je upisana u evidenciju garancija porijekla iz člana 54 ovog zakona i koja ispunjava druge uslove utvrđene ovim zakonom.

Garancija porijekla može se izdati samo za električnu energiju proizvedenu nakon što je elektrana upisana u evidenciju garancija porijekla iz člana 54 ovog zakona.

Garancija porijekla se izdaje za proizvedenu količinu električne energije izmjerenu na mjestu priključenja elektrane koja koristi obnovljive izvore na elektroenergetski sistem, pri čemu se isključuje električna energija proizvedena i korišćena za sopstvenu potrošnju i električna energija koja je kupljena iz drugog izvora.

Garancija porijekla se izdaje samo jednom po jediničnoj neto vrijednosti od 1 MWh proizvedene električne energije iz stava 6 ovog člana.

Garancija porijekla važi godinu dana, počev od posljednjeg dana proizvodnog perioda za koji je izdata.

Operator prenosnog, odnosno operator distributivnog sistema na koji je priključen objekat koji koristi obnovljive izvore energije dužan je da na zahtjev proizvođača električne energije izda potvrdu da je obezbijedio mjerenje količine električne energije u skladu sa stavom 6 ovog člana.

Operator prenosnog, odnosno operator distributivnog sistema na koji je priključen objekat za koji se izdaje garancija porijekla, dužan je da operatoru tržišta električne energije dostavi podatke o količini električne energije iz stava 6 ovog člana.

Zahtjev za izdavanje garancije porijekla, može se podnijeti u roku od šest mjeseci od posljednjeg dana perioda proizvodnje električne energije iz obnovljivih izvora za koju se zahtijeva izdavanje garancije porijekla, a najkasnije do 15. marta tekuće godine, za proizvodnju električne energije iz prethodne godine.

Period proizvodnje električne energije za koju se izdaje garancija porijekla ne može biti duži od jedne godine.

## Sadržaj garancije porijekla

### Član 49

Garancija porijekla za električnu energiju proizvedenu iz obnovljivih izvora naročito sadrži podatke o:

1. izvoru energije iz kojeg je energija proizvedena i datumima početka i kraja perioda proizvodnje za koji se garancija porijekla izdaje;
2. nazivu, lokaciji, tipu i snazi elektrane;
3. vrsti i iznosu investicione podrške za elektranu, kao i vrsti i iznosu sredstava podsticaja za proizvodnju energije iz obnovljivih izvora za tu elektranu;
4. datumu puštanja elektrane u rad;
5. datumu izdavanja i roku važenja, kao i jedinstveni identifikacioni broj garancije porijekla i naziv zemlje u kojoj je izdata.

## Prenos garancija porijekla

### Član 50

Garancije porijekla su prenosive i mogu da se prodaju nezavisno od proizvedene električne energije u odnosu na koju su izdate.

Kako bi se obezbjedilo da se potrošaču električna energija proizvedena iz obnovljivih izvora prikazuje kao potrošena mora se izbjeći dvostruko računanje i dvostruko predstavljanje.

Električna energija proizvedena iz obnovljivih izvora, za koju je proizvođač energije iz obnovljivih izvora prodao garancije porijekla odvojeno od električne energije, ne može se prikazati krajnjem kupcu kao električna energija proizvedena iz obnovljivih izvora.

## Prestanak važenja garancije porijekla

### Član 51

Garancija porijekla prestaje da važi njenom upotrebom, povlačenjem ili istekom roka od godinu dana od posljednjeg dana perioda proizvodnje za koji je izdata.

Garanciju porijekla može da povuče operator tržišta električne energije u slučaju utvrđivanja nepravilnosti prilikom izdavanja garancija porijekla ili na zahtjev imaoca garancije porijekla.

Izdavanje, prenošenje i prestanak važenja garancije porijekla zasniva se na principima objektivnosti, transparentnosti i nediskriminacije.

## Garancije porijekla izdate u drugim državama

### Član 52

Garancije porijekla izdate u drugim državama važe u Crnoj Gori (u daljem tekstu: strane garancije porijekla), pod uslovom reciprociteta u skladu sa potvrđenim međunarodnim ugovorima.

Strane garancije porijekla važe u Crnoj Gori, ako se razmjenjuju u okviru Evropske asocijacije organizacija koje izdaju garancije porijekla čiji je operator tržišta električne energije član, u skladu sa pravilima tog udruženja.

Ako operator tržišta električne energije ne prihvati stranu garanciju porijekla na osnovu sumnje u njenu tačnost, pouzdanost i istinitost, o tome će obavijestiti nadležni organ Energetske zajednice i navesti razloge za takvo odbijanje.

**Evidencija elektrana u kojima se proizvodi energija iz obnovljivih izvora**

**Član 53**

Evidenciju elektrana u kojima se proizvodi energija iz obnovljivih izvora vodi operator tržista električne energije.

Evidencija iz stava 1 se vodi u elektronskom obliku i dostupna je na internet stranici.

## Evidencija garancija porijekla

### Član 54

Evidenciju o izdatim, prenesenim, upotrijebljenim i povučenim garancijama porijekla vodi operator tržišta električne energije.

U evidenciju garancija porijekla upisuju se i strane garancije koje prihvata operator tržišta električne energije u skladu sa ovim zakonom.

Evidencija iz stava 1 se vodi u elektronskom obliku i dostupna je na internet stranici.

**Proračun udjela svih vrsta izvora energije u prodatoj električnoj energiji**

**Član 55**

Energetski subjekti dužni su da preduzimaju mjere za povećanje udjela energije proizvedene iz obnovljivih izvora u ukupnoj proizvedenoj energiji.

 Udio energije proizvedene iz obnovljivih i drugih izvora snabdjevač dokazuje garancijama porijekla i na osnovu podataka utvrđenih proračunom udjela u skladu sa propisom iz stava 6 ovog člana.

 Operator tržišta električne energije proračunava i objavljuje na svojoj internet stranici udjele obnovljivih i drugih izvora energije u proizvedenoj i isporučenoj električnoj energiji krajnjim kupcima u Crnoj Gori u skladu sa propisom iz stava 6 ovog člana.

 Prilikom proračuna iz stava 3 ovog člana, operator tržišta električne energijenaročito uzima u obzir iskorišćene i istekle garancije porijekla.

 Agencija vrši kontrolu proračuna iz st. 2 i 3 ovog člana.

Način proračunavanja, prikazivanja i objavljivanja udjela svih vrsta izvora energije u proizvedenoj, odnosno isporučenoj električnoj energiji, kao i način kontrole proračuna propisuje Agencija.

**Ovlašćenje za donošenje podzakonskog akta**

**Član 56**

Bliži uslovi i način izdavanja, prenošenja, upotrebe i povlačenja garancija porijekla, kao i sadržaj i način dostavljanja podataka iz člana 48 stav 10 ovog zakona, bliži sadržaj garancije porijekla iz člana 49 ovog zakona, bliži sadržaj i način vođenja evidencija iz čl. 53 i 54 ovog zakona utvrđuje Agencija.

# VII. KUPCI-PROIZVOĐAČI

**Proizvodnja električne energije za sopstvenu potrošnju**

### Član 57

 Krajnji kupac koji proizvodi električnu energiju iz obnovljivih izvora ili visokoefikasne kogeneracije za sopstvenu potrošnju sa povremenom predajom viška proizvedene električne energije u distributivni ili prenosni sistem (u daljem tekstu: kupac - proizvođač), u elektrani instalisane snage koja ne prelazi vrijednost priključne snage krajnjeg kupca ima pravo da proizvedenu električnu energiju troši za sopstvene potrebe, skladišti i prodaje višak proizvedene električne energije, individualno ili zajednički sa drugim kupcima-proizvođačima.

Ako kupac-proizvođač proizvodi električnu energiju u skladu sa stavom 1 ovog člana, instalacije u kojima proizvodi ili skladišti električnu energiju smatraju se unutrašnjim instalacijama kupca - proizvođača.

Kupac – proizvođač iz stava 1 ovog člana ne može koristiti druge podsticaje u skladu sa ovim zakonom, osim prava da mu budu izdate garancije porijekla za višak električne energije predate u sistem.

Krajnji kupac stiče status kupca-proizvođača priključenjem elektrane iz stava 1 ovog člana na unutrašnje električne instalacije svog objekta i regulisanjem ugovornih odnosa sa nadležnim mrežnim operatorom i snabdjevačem i ima prava i obaveze iz ovog zakona i zakona kojim se uređuju energetske djelatnosti.

Operator distributivnog sistema električne energije, odnosno zatvorenog distrubitivnog sistema električne energije, je dužan da uspostavi pojednostavljenu proceduru priključenja za elektranu krajnjeg kupca koji proizvodi električnu energiju sa sopstvene potrebe i za elektranu koja je dio demonstracionog projekta, instalisane snage 10,8 kW ili manje, ili ekvivalentnoj snazi priključka koji nije trofazni.

Operator distributivnog sistema, odnosno zatvorenog distrubitivnog sistema električne energije, dužan je da donese i objavi na svojoj internet stranici opšti akt o postupku pojednostavljene procedure priključenja kojim se bliže uređuje način podnošenja zahtjeva za pojednostavljeno priključenje, uslovi za usvajanje zahtjeva, dokumentaciju koja se podnosi, rokove za postupanje koji ne mogu biti duži od 30 dana od podnošenja zahtjeva, rokove za priključenje na sistem i druga pitanja od značaja za ovaj postupak.

U slučaju da operator distributivnog sistema, odnosno zatvorenog distributivnog sistema električne energije, ne odluči o podnijetom zahtjevu u roku iz stava 6 ovog člana, smatra se da je zahtjev usvojen.

**Odnos kupca-proizvođača i snabdjevača**

**Član 58**

Kupac-proizvođač zaključuje ugovor o otkupu električne energije sa snabdjevačem u skladu sa zakonom kojim se uređuju energetske djelatnosti.

Snabdjevač koji vrši snabdijevanje kupca - proizvođača, dužan je da otkupljuje višak proizvedene električne energije po cijeni energije iz ugovora o snabdijevanju.

Snabdjevač ima obavezu da kupcu-proizvođaču iz člana 57 stav 1 ovog zakona, ponudi ugovor o potpunom snabdijevanju sa neto mjerenjem ili neto obračunom.

Period za poravnanje potraživanja i obaveza između kupca-proizvođača i snabdjevača je jedna godina i završava se 1. aprila, za prethodnih 12 mjeseci.

**Pravo na prioritetan pristup kupca-proizvođača**

**Član 59**

Operator distributivnog odnosno zatvorenog distributivnog ili prenosnog sistema je dužan da prioritetno preuzima električnu energiju od strane kupca – proizvođača, osim u slučaju kada je ugrožena sigurnost rada sistema.

Operator distributivnog odnosno zatvorenog distributivnog ili prenosnog sistema je dužan da na mjestu primopredaje električne energije kupca – proizvođača ugradi brojilo koje omogućava odvojeno mjerenje količine predate i preuzete električne energije u skladu sa zakonom kojim se uređuju energetske djelatnosti.

Operator distributivnog odnosno zatvorenog distributivnog ili prenosnog sistema je dužan da na mjestu primopredaje električne energije kupca – proizvođača ugradi brojilo koje omogućava mjerenje električne energije potrošene u objektu kupca proizvođača, u skladu sa zakonom kojim se uređuju energetske djelatnosti.

**Evidencija kupaca-proizvođača i procjena njihove proizvodnje**

**Član 60**

Operator distributivnog, odnosno zatvorenog distributivnog sistemaje dužan da uspostavi evidenciju kupaca-proizvođača priključenih na distributivni, odnosno zatvoreni distributivni sistem koji sadrži naročito sljedeće podatke:

1) ime i prezime i prebivalište, odnosno naziv, pravnu formu i sjedište kupca-proizvođača;

2) vrstu kupca-proizvođača;

3) vrstu elektrane i odobrenu snagu elektrane;

4) lokaciju elektrane;

5) odobrenu snagu priključka objekta krajnjeg kupca.

Operator distributivnog, odnosno zatvorenog distributivnog sistema je u obavezi da po isteku tekuće godine izvrši procjenu proizvedene električne energije u objektu kupca-proizvođača u skladu sa propisanom metodologijom i da podatke dostavi Ministarstvu do 1. marta naredne godine.

Bliži način vođenja evidencije iz stava 1 ovog člana i metodologiju procjene iz stava 2 ovog člana propisuje Ministarstvo.

**Neto mjerenje**

### Član 61

Neto mjerenje je metoda kod koje se višak električne energije koju kupac - proizvođač isporuči u mrežu tokom obračunskog perioda prenosi u naredni obračunski period u vidu energetskog depozita koji se koristi za umanjenje potrošnje u periodima kada je potrošnja električne energije kupca - proizvođača veća od proizvodnje za sopstvenu potrošnju.

Nadležni mrežni operator vrši mjerenje količina predate i preuzete električne energije od strane kupca - proizvođača na mjestu konekcije kupca-proizvođača na distributivni sistem i mjerenje ili procjenu proizvedene električne energije na mjestu konekcije instalacija za proizvodnju električne energije i instalacija za potrošnju električne energije kupca - proizvođača.

Nadležni mrežni operator dužan je da snabdjevaču i operatoru tržišta električne energije mjesečno dostavlja podatke o mjerenju na mjestu konekcije kupca - proizvođača na distributivni sistem, a na zahtjev Ministarstva, Agencije ili operatora tržišta električne energije i podatke o mjerenju ili procjeni ukupne proizvedene električne energije.

**Neto obračun**

### Član 62

Neto obračun je metoda kod koje se novčana vrijednost viška električne energije isporučene od strane kupca-proizvođača u vidu finansijskog depozita koristi kasnije za umanjenje troškova električne energije kupca-proizvođača.

Obračun preuzete i predate proizvedene električne energije kupaca-proizvođača vrši se primjenom:

- šeme neto mjerenja za elektrane instalisane snage do 10,8kW,

- šeme neto obračuna za elektrane instalisane snage u opsegu od 10,8 kW do 50 kW,

 - komercijalne šeme snabdijevanja za elektrane instalisane snage preko 50 kW.

Obračun preuzete i predate električne energije vrši se na osnovu mjernih podataka iz člana 61 stav 3 ovog zakona, posebno po tarifnim elementima koji se odnose na doba dana preuzimanja i predaje električne energije.

Obračun mrežnih usluga kupcima-proizvođačima vrši se u skladu sa metodologijom nadležnog mrežnog operatora.

Snabdjevač preuzima balansnu odgovornost za mjerno mjesto kupca-proizvođača.

Kupac-proizvođač čija instalisana snaga elektrane prelazi 150 kW dužan je snabdjevaču prijavljivati dnevni raspored predate energije i snositi troškove debalansa.

**Šema neto mjerenja**

### Član 63

Osnovica za mjesečni obračun preuzete i predate električne energije kod primjene šeme neto mjerenja je neto razlika zbira predate električne energije kupca - proizvođača na mjestu konekcije i preuzete električne energije.

Ako je tokom obračunskog perioda kupac – proizvođač predao više električne energije u mrežu nego što je preuzeo, razlika više predate električne energije se utvrđuje i prenosi u naredni obračunski period kao energetski depozit, a snabdjevač vrši obračun kao da u obračunskom periodu nije bilo potrošnje.

Ako je rezultat obračuna iz stava 1 ovog člana negativan, snabdjevač taj iznos koristi kao osnovicu za obračun po svim stavkama računa izdatog u skladu sa ugovorom o snabdijevanju.

Završni obračun količina predate i preuzete električne energije snabdjevač vrši 1. aprila svake godine za prethodnih 12 mjeseci, a višak predate električne energije dužan je da obračuna kupcu-proizvođaču po cijeni energije iz ugovora o snabdijevanju, bez obračunavanja mrežnih i drugih naknada, u tarifi u kojoj je energija proizvedena.

Snabdjevač obračunatim viškom energije iz stava 4 ovog člana izmiruje zaostale obaveze kupca-proizvođača, a eventualni ostatak dužan je da isplati kupcu - proizvođaču u roku od 30 dana od dana obračuna.

Obračun naknade za podsticanje proizvodnje električne energije iz obnovljivih izvora, koju plaća kupac-proizvođač u slučaju primjene šeme neto mjerenja, vrši se primjenom na osnovicu iz stava 1 ovog člana.

**Šema neto obračuna**

### Član 64

Osnovica za mjesečni obračun preuzete i predate električne energije kod primjene šeme neto obračuna je neto razlika predate električne energije kupca-proizvođača na mjestu konekcije i preuzete električne energije.

Ako je tokom obračunskog perioda kupac-proizvođač preuzeo više električne energije nego što je predao u mrežu, kupac-proizvođač plaća razliku između preuzete i predate električne energije u skladu sa ugovorenom cijenom za snabdijevanje.

Ako je tokom obračunskog perioda kupac-proizvođač predao više električne energije u mrežu nego što je preuzeo, razlika između predate i preuzete električne energije prenosi se u naredni obračunski period u korist kupca-proizvođača u vidu finansijskog depozita koji odgovara vrijednosti viška predate električne energije u odnosu na preuzetu tokom obračunskog perioda.

Finansijski depozit se obračunava kao proizvod razlike predate i preuzete energije iz stava 3 ovog člana i jedinične cijene energije iz ugovora o snabdijevanju umanjene za 5%.

Finansijski depozit se koristi u obračunskim periodima kada je količina električne energije preuzete sa mreže veća od količine proizvedene električne energije koju je kupac-proizvođač predao u mrežu.

Obračun naknade za podsticanje proizvodnje električne energije iz obnovljivih izvora, koju plaća kupac-proizvođač u slučaju primjene šeme neto obračuna, vrši se za neto razliku preuzete i predate električne energije u toku obračunskog perioda.

**Komercijalna šema snabdijevanja**

### Član 65

U slučaju primjene komercijalne šeme snabdijevanja, obračun preuzete električne energije iz sistema i predate proizvedene električne energije vrši se nezavisno.

Snabdjevač vrši obračun i izdaje fakturu kupcu-proizvođaču za preuzetu električnu energiju iz sistema primjenom ugovorene cijene snabdijevanja.

Kupac-proizvođač čija je snaga proizvodnog postrojenja od 50 do 150 kW vrši obračun i izdaje fakturu snabdjevaču za predatu električnu energiju primjenom cijena energije iz ugovora o snabdijevanju umanjene za 5%.

Kupac-proizvođač čija snaga proizvodnog postrojenja prelazi 150 kW vrši obračun i izdaje fakturu snabdjevaču za predatu električnu energiju primjenom cijena energije iz ugovora o snabdijevanju.

Snabdjevač vrši obračun troškova odstupanja kupcu-proizvođaču čija snaga proizvodnog postrojenja prelazi 150 kW i izdaje fakturu.

Obračun naknade za podsticanje proizvodnje električne energije iz obnovljivih izvora, u slučaju primjene komercijalne šeme snabdijevanja, vrši se za ukupnu količinu električne energije koju kupac-proizvođač preuzme iz sistema.

**Kupci-proizvođači koji zajednički djeluju**

### Član 66

Kupci iz kategorije domaćinstva i komercijalni kupci čiji se objekti nalaze unutar iste zgrade ili stambenog kompleksa imaju pravo da zajednički djeluju kao kupci-proizvođači.

Kupci iz stava 1 ovog člana ugovorom regulišu međusobne odnose, uključujući pripadajući udio snage elektrane i proizvodnje svakog kupca pojedinačno i imenuju zastupnika.

Pojedinačni kupci-proizvođači koji djeluju zajednički ostvaruju pravo na primjenu šeme obračuna u skladu sa iznosom pripadajuće snage elektrane tog kupca-proizvođača.

Operator distributivnog sistema i zastupnik kupaca koji zajednički proizvode električnu energiju zaključuju ugovor kojim se uređuju pravila raspodjele električne energije i period za raspodjelu energije.

Kupci-proizvođači koji djeluju zajednički zadržavaju svoja prava i obaveze kao krajnji kupci, prema kojima se ne mogu primijeniti neopravdani ili diskriminatorski uslovi i procedure koje sprečavaju njihovo učešće u zajedničkoj proizvodnji.

Elektrana za sopstvenu potrošnju kupaca-proizvođača koji djeluju zajednički priključuje se preko zasebnog priključka sa pripadajućim obračunskim mjernim mjestom.

Mjerna mjesta krajnjih kupaca koji učestvuju u zajedničkoj proizvodnji i mjerno mjesto elektrane za sopstvenu potrošnju opremaju se naprednim sistemom za mjerenje električne energije.

Snaga elektrane kupaca-proizvođača koji djeluju zajednički ne može biti veća od zbira odobrenih priključnih snaga pojedinačnih krajnjih kupaca.

Operator distributivnog sistema vrši raspodjelu proizvedene električne energije između kupaca-proizvođača koji djeluju zajednički.

# IX. ZAJEDNICE OBNOVLJIVIH IZVORA ENERGIJE

## Pojam

### Član 67

Pravna i fizička lica mogu se udruživati u zajednicu obnovljivih izvora energije (u daljem tekstu: zajednica) na principu otvorenog i dobrovoljnog učešća radi promovisanja i korišćenja energije iz obnovljivih izvora.

Zajednica može biti stambena zgrada u skladu sa zakonom kojim se uređuje održavanje stambenih zgrada radi promovisanja, proizvodnje i korišćenja energije iz obnovljivih izvora.

## Članovi zajednice

### Član 68

Član zajednice pored pravnih i fizičkih lica može biti i jedinica lokalne samouprave i drugi oblici lokalne samouprave.

Privredni subjekat i/ili preduzetnik može biti član zajednice, pod uslovom da proizvodnja električne energije ne predstavlja njihovu pretežnu komercijalnu ili profesionalnu djelatnost.

Član zajednice zadržava status krajnjeg kupca, sa pravima i obavezama koje ovoj kategoriji kupaca pripadaju u skladu sa zakonom kojim se uređuju energetske djelatnostii i neće biti podvrgnut neopravdanim ili diskriminatornim uslovima ili postupcima koji bi onemogućili njegovo učešće u zajednici.

## Ciljevi uspostavljanja zajednice

### Član 69

Primarni cilj osnivanja zajednice je korišćenje obnovljivih izvora energije, radi zadovoljavanja energetskih potreba članova zajednice na održiv način koji obuhvata ekološke, ekonomske ili socijalne koristi za članove, kao i za lokalnu zajednicu i društvo.

Da bi ostvarila primarni cilj, zajednica će razviti, investirati i implementirati projekte obnovljivih izvora energije i energetske efikasnosti.

## Status

### Član 70

Zajednica može steći status privremenog povlašćenog proizvođača, odnosno status povlašćenog proizvođača i status proizvođača električne energije iz obnovljivih izvora u skladu sa ovim zakonom.

# X. KORIŠĆENJE ENERGIJE IZ OBNOVLJIVIH IZVORA U SAOBRAĆAJU

## Udio energije iz obnovljivih izvora u finalnoj potrošnji energije u saobraćaju

### Član 71

Energetski subjekat koji se bavi trgovinom na veliko i malo naftnim derivatima koji se koriste u saobraćaju dužan je da stavi biogoriva na tržište u cilju postizanja planiranog udjela energije iz obnovljivih izvora u sektoru saobraćaja u skladu sa Nacionalnim energetskim i klimatskim planom.

Energetski subjekat iz stava 1 ovog člana dužan je da informiše javnost o karakteristikama biogoriva koje stavlja na tržište.

Pri utvrđivanju planiranog udjela iz stava 1 ovog člana, uzimaju se u obzir obnovljiva tečna i gasovita goriva nebiološkog porijekla namijenjena upotrebi u saobraćaju kada se koriste kao međuproizvod za proizvodnju konvencionalnih goriva, a goriva od recikliranog ugljenika mogu se takođe uzeti u obzir.

Ministarstvo vodi evidenciju lica na koja se odnose obaveze iz stava 1 ovog člana i njihovog ostvarenog udjela biogoriva iz obnovljivih izvora na tržište u prethodnoj kalendarskoj godini.

Vrste, sadržaj i udio biogoriva koja se stavljaju na tržište, mjere za postizanje planiranog udjela biogoriva u saobraćaju, način izvještavanja, kao i način informisanja javnosti o karakteristikama biogoriva raspoloživih na tržištu i prednostima u zaštiti životne sredine propisuje Vlada.

**Kvalitet biogoriva**

**Član 72**

Energetski subjekat iz člana 71 stav 1 ovog zakona dužan je da održava kvalitet biogoriva u skladu sa tehničkim propisom kojim se uređuju zahtjevi u pogledu kvaliteta kao i kontrola kvaliteta biogoriva.

Ministarstvo će ovlastiti akreditovano pravno lice za kontrolu kvaliteta biogoriva, u skladu sa zakonom kojim se uređuju tehnički zahtjevi za proizvode i ocjenjivanje usaglašenost.

Ministarstvo može da angažuje akreditovano pravno lice iz druge države za kontrolu kvaliteta biogoriva, u skladu sa zakonom kojim se uređuju tehnički zahtjevi za proizvode i ocjenjivanje usaglašenost.

 Tehnički propis iz stava 1 ovog člana donosi Ministarstvo.

## Podsticaj za proizvodnju biogoriva

### Član 73

U cilju postizanja planiranog udjela energije iz obnovljivih izvora u finalnoj potrošnji energije u sektoru saobraćaja proizvođačima biogoriva mogu se dodjeljivati podsticaji.

## Naknada za korišćenje biogoriva

**Član 74**

 Podsticaji za proizvodnju biogoriva mogu se finansirati iz sredstava prikupljenih na osnovu naknade koju plaćaju krajnji kupci naftnih derivata i iz sredstava državnog budžeta.

 Subjekat koji obavlja djelatnost trgovine na malo naftnim derivatima dužan je da na računu za prodatu količinu naftnih derivate i biogoriva, odvojeno iskaže naknadu za podsticanje proizvodnje biogoriva.

# XI. KORIŠĆENJE ENERGIJE IZ OBNOVLJIVIH IZVORA U SEKTORU GRIJANJA I HLAĐENJA

## Podsticajne mjere, energetski subjekti koji imaju pravo na podsticaje i transparentnost udjela iz obnovljvih izvira energije

### Član 75

Energetski subjekti koji obavljaju djelatnost proizvodnje, distribucije i snabdijevanja kupaca toplotnom energijom na energetski efikasan način u skladu sa zakonom kojim se uređuju energetske djelatnosti mogu da steknu pravo na podsticaje, ako u okviru takvih aktivnosti koriste:

1) toplotne pumpe;

2) solarnu energiju;

3) geotermalnu energiju;

4) energiju biorazgradivog otpada;

5) biomasu; ili

6) druge obnovljive izvore energije.

Podsticaji se mogu steći za toplotnu energiju proizvedenu u novoizgrađenim ili rekonstruisanim postrojenjima sa ugrađenom novom i nekorišćenom opremom.

Pored energetskih subjekata iz stava 1 ovog člana, podsticaje mogu da steknu domaćinstva i zajednica.

Nadležni organ jedinice lokalne uprave dodjeljuje podsticaje iz st. 1 i 3 ovog člana nakon pribavljanja mišljenja nezavisnog organa nadležnog za poslove zaštite konkurencije.

Jedinica lokalne samouprave dužna je da vodi evidenciju energetskih subjekata iz stava 1 ovog člana, domaćinstava i zajednica iz stava 3 ovog člana koji su stekli pravo na podsticaje.

Jedinica lokalne samouprave obavještava Ministarstvo o planiranim i dodijeljenim podsticajima i postignutim efektima dodijeljenih podsticaja, najmanje jednom godišnje.

Jedinica lokalne samouprave dodjeljuje podsticajne mjere na transparentan i nediskriminatoran način, u skladu sa zakonom kojim se uređuje zaštita konkurencije.

Energetski subjekti iz stava 1 ovog člana koji obavlja djelatnost snabdijevanja kupaca toplotnom energijom dužan je da učini dostupnim informacije o udjelu energije iz obnovljivih izvora na svojoj internet stranici ili na zahtjev krajnjeg kupca uz račun, ili na drugi pogodan način.

Vrste podsticaja i bliže uslove za dodjelu podsticaja propisuje nadležni organ jedinice lokalne samouprave.

**Priključenje energetskog subjekta na distributivni sistem toplotne energije**

**Član 76**

Energetski subjekti koji se bave distribucijom toplotne energije dužni da energetskog subjekta, domaćinstvo ili zajednicu (u daljem tekstu: nezavisni proizvođač) priključi na svoju distributivnu mrežu ili da ponudi priključenje i otkup toplotne energije pod uslovima koje propisuje nadležni organ jedinice lokalne samouprave.

Nezavisni proizvođač koji se bavi distribucijom toplotne energije može odbiti priključenje energetskog subjekta iz stava 1 ovog člana ako:

1) sistem nema potreban kapacitet zbog postojećeg snabdjevanja toplotnom energijom,

2) nijesu ispunjeni tehnički uslovi za priključenje i osiguranje pouzdanog i sigurnog snabdevanja,

3) dokaže da bi priključenje energetskog subjekta dovelo do prekomjernog povećanja cijene toplotne energije u poređenju sa postojećom cijenom toplotne energije za krajnje kupce.

U slučaju iz stava 2 ovog člana, energetski subjekt koji se bavi distribucijom toplotne energije je dužan da bez odlaganja obavesti nezavisnog proizvođača i nadležni organ jedinice lokalne uprave o razlozima odbijanja priključenja, kao i o uslovima koje nezavisni proizvođač treba da ispuni i mjerama koje treba da preduzme da bi se omogućilo priključenje.

**Postupak i uslovi priključenja**

**Član 77**

Energetski subjekt koji proizvodi toplotnu energiju iz obnovljivih izvora energije dužan je da osigura da toplotna energija koju isporučuje odgovara zahtjevima kvaliteta, pouzdanosti snabdjevanja i zaštite životne sredine utvrđenim tehničkim propisima i zahtjevanom stepenu efikasnosti proizvodnog kapaciteta pod uslovima koje propisuje nadležni organ jedinice lokalne samouprave.

Način i uslove priključenja nezavisnih proizvođača na postojeći distributivni sistem propisuje nadležni organ jedinice lokalne samouprave.

**XII. KRITERIJUMI ODRŽIVOSTI I UŠTEDE EMISIJA GASOVA SA EFEKTOM STAKLENE BAŠTE ZA BIOGORIVA, BIOTEČNOSTI I GORIVA IZ BIOMASE**

**Kriterijumi održivosti i uštede emisije gasova sa efektom staklene bašte**

### Član 78

Biogoriva, biotečnosti i goriva iz biomase koja se stavljaju na tržište moraju da ispunjavaju kriterijume održivosti kao i da ostvaruju smanjenje emisija gasova sa efektom staklene bašte.

Kriterijumi održivosti iz stava 1 ovog člana obuhvataju smanjenje emisije gasova sa efektom staklene bašte zbog upotrebe biogoriva i biotečnosti, i goriva iz biomase, namjenu i vrstu zemljišta, uticaj na zaštićena područja i biodiverzitet, količinu ugljenika i vlage u zemljištu, pokrivenost vodom i šumama i programe podrške poljoprivrednicima.

Kriterijumi održivosti bez obzira na geografsko porijeklo biomase i uštede emisije gasova sa efektom staklene bašte primjenjuju se na biogoriva, biotečnosti i goriva iz biomase.

Energija iz biogoriva, biotečnosti i goriva iz biomase iz stava 1 ovog člana biće:

1. uzeta u obzir za potrebe proračuna ostvarenog udjela energije iz obnovljivih izvora u ukupnoj finalnoj potrošnji energije i finalnoj potrošnji energije u svim oblicima saobraćaja;
2. predmet finansijskih podsticaja u cilju uvećanja potrošnje biogoriva, biotečnosti i goriva iz biomase; i
3. uračunata u ispunjenosti obaveze energetskog subjekta koji se bavi trgovinom naftnim derivatima da ostvari udio obnovljivih izvora energije koje stavlja na tržište u sektoru saobraćaja.

Biogoriva, biotečnosti i goriva iz biomase koja su proizvedena iz otpada i ostataka, osim iz ostataka i otpada iz poljoprivrede, ribarstva, šumarstva i akvakulture, ne moraju da ispune kriterijume održivosti.

Goriva iz biomase, ako se koriste u proizvodnji električne energije, odnosno proizvodnji toplotne energije, moraju da ispune kriterijume održivosti i uštede emisija gasova sa efektom staklene bašte u sljedećim slučajevima:

1. ako je ulazna toplotna snaga postrojenja koje koristi čvrstu biomasu jednaka ili viša od [20 MW]; i
2. ako je ulazna toplotna snaga postrojenja koje koristi biogas jednaka ili viša od [2 MW].

Ako se električna energija i/ili toplotna energija proizvodi iz čvrstog komunalnog otpada, ne postoji obaveza da se ostvari ušteda emisije gasova sa efektom staklene bašte.

Bliže kriterijume iz stava 2 ovog člana propisuje Ministarstvo, po prethodno pribavljenom mišljenju organa državne uprave nadležnom za poslove životne sredine.

## Poljoprivredna i šumska biomasa

### Član 79

Na biogoriva, biotečnosti i goriva iz biomase koja se dobijaju iz poljoprivredne biomase, kao i na biogoriva, biotečnosti i goriva iz biomase koja se dobijaju iz šumske biomase, primjenjuju se kriterijumi održivosti koje propisuje Ministarstvo, po prethodno pribavljenom mišljenju organa državne uprave nadležnom za poslove poljoprivrede i šumarstva.

## Verifikacija kriterijuma i evidencija

### Član 80

Biogoriva, biotečnosti i goriva iz biomase podliježu verifikaciji kriterijuma održivosti i smanjenju emisija gasova sa efektom staklene bašte (u daljem tekstu: verifikacija) u skladu sa zakonom kojim se uređuje zaštita od negativnih uticaja klimatskih promjena.

Verifikacijom se utvrđuje da biogoriva, biotečnosti i goriva iz biomase ispunjavaju kriterijume održivosti i ostvaruju uštede emisija gasova sa efektom staklene bašte.

Ministarstvo vodi evidenciju subjekata verifikacije i verifikatora koji sadrži naročito:

1. evidencioni broj, naziv, matični broj, poreski identifikacioni broj, sjedište i djelatnost sa šifrom djelatnosti subjekata verifikacije;
2. podatke o verifikatoru;
3. izvještaje koji se dostavljaju u postupku verifikacije; i
4. druge podatke.

# XIII. PRAĆENJE, OBJAVLJIVANJE I IZVJEŠTAVANJE

**Evidencija povlašćenih proizvođača električne energije**

### Član 81

Ministarstvo je dužno da prati da li se sprovođenje sistema podsticaja i sprovođenje aukcija za njihovu dodjelu vrši u skladu sa odredbama ovog zakona.

Ministarstvo vodi i održava na svojoj internet stranici ažurnu evidenciju povlašćenih proizvođača energije iz obnovljivih izvora, i to:

1. povlašćenih proizvođača električne energije koji koriste sistem podsticaja tržišnim premijama;
2. povlašćenih proizvođača električne energije koji koristre sistem podsticaja fid-in tarifama;
3. status zaključenih ugovora o podsticajima i da li je status povlašćenog proizvođača električne energije oduzet, istekao ili prenijet u svakom konkretnom slučaju.

# XIV. MEĐUNARODNA SARADNJA

**Saradnja u postizanju obaveznog udjela energije**

### Član 82

Crna Gora može sa drugim državama ugovoriti oblike saradnje, radi postizanja obaveznog udjela energije iz obnovljivih izvora u ukupnoj finalnoj potrošnji energije, u skladu sa potvrđenim međunarodnim ugovorima.

Saradnja iz stava 1 ovog člana mogu se ugovoriti na jednu ili više godina.

Oblici saradnje između država su zajednički projekti, statistički transferi iz energetskih bilansa država, zajednički sistemi podsticaja i drugi oblici saradnje kojima se omogućava smanjenje troškova država za postizanje njihovog ukupnog udjela energije iz obnovljivih izvora u ukupnoj finalnoj potrošnji energije.

Statistički transfer iz stava 3 ovog člana je oblik saradnje između država kojim se količina energije iz obnovljivih izvora ugovorena između dvije ili više država, statistički prenosi iz jedne države u drugu.

O sprovedenim oblicima saradnje Ministarstvo dostavlja obavještenje nadležnom organu određenom međunarodnim ugovorom, u roku od 3 mjeseca po isteku godine u kojoj je ostvarena saradnja.

Obavještenje iz stava 5 ovog člana sadrži podatke o količinama i cijenama energenata koji su predmet saradnje.

**XV. NADZOR**

**Nadzor Ministarstva**

### Član 83

Nadzor nad sprovođenjem ovog zakona i propisa donijetih na osnovu ovog zakona vrši Ministarstvo.

**Inspekcijski nadzor**

### Član 84

Inspekcijski nadzor vrši energetski inspektor u okviru djelokruga utvrđenog ovim zakonom i zakonom kojim se uređuje inspekcijski nadzor.

Poslove inspekcijskog nadzora vrše se u skladu sa ovim zakonom i zakonom kojim se uređuje inspekcijski nadzor.

Nadzor nad sprovođenjem odredaba ovog zakona i propisa donijetih na osnovu ovog zakona, koje se odnose na kvalitet biogoriva koja se stavljaju na tržište, vrši tržišni inspektor u skladu sa zakonom kojim se uređuje trgovina i zakonom kojim se uređuje zaštita potrošača.

**Prava i dužnosti elektroenergetskog inspektora**

### Član 85

U vršenju inspekcijskog nadzora elektroenergetski inspektor ima pravo i dužnost da provjerava:

1) da li energetski subjekti koriste podsticajne mjere po propisima po kojima su stekli pravo na korišćenje podsticajnih mjera;

2) da li privremeni povlašćeni proizvođač, povlašćeni proizvođač i proizvođač energije iz obnovljivih izvora ispunjavaju obaveze propisane ovim zakonom i propisima donijetim na osnovu ovog zakona;

3) da li je privremeni povlašćeni proizvođač promijenio odobrenu snagu elektrane za koju je stekao status privremenog povlašćenog proizvođača u toku trajanja statusa privremenog povlašćenog proizvođača;

4) da li privremeni povlašćeni proizvođač ima zaključen ugovor o tržišnoj premiji;

5) da li operator prenosnog, odnosno distributivnog odnosno zatvorenog distributivnog sistema prioritetno preuzima električnu energiju proizvedenu iz obnovljivih izvora koji su u sistemu podsticaja;

6) da li povlašćeni proizvođač električne energije posjeduje licencu za energetsku djelatnost proizvodnje električne energije u skladu sa zakonom kojim se uređuju energetske djelatnosti, a koja obuhvata elektranu za koju je stekao status privremenog povlašćenog proizvođača;

7) da li je elektrana za koju je proizvođač stekao status privremenog povlašćenog proizvođača trajno priključena na prenosni, distributivni, odnosno zatvoreni distributivni sistem električne energije na odobrenu snagu koja odgovara odobrenoj snazi za koju je elektrana stekla status privremenog povlašćenog proizvođača;

8) da li su za elektranu za koju je proizvođač stekao status privremenog povlašćenog proizvođača obezbijeđena sva merenja koja su propisana ovim zakonom;

9) da li je u upotrebnoj dozvoli za elektranu za koju je proizvođač stekao status privremenog povlašćenog proizvođača, odnosno izvještaju tehničke komisije za pregled objekta kao sastavnom dijelu upotrebne dozvole navedeno da je u novoizgrađenu ili rekonstruisanu elektranu ugrađena neiskorišćena oprema;

10) da li povlašćeni proizvođač električne energije ima zaključen ugovor o tržišnoj premiji, odnosno zaključen ugovor o fid-in tarifi;

11) da li proizvođač iz obnovljivih izvora energije posjeduje licencu za obavljanje djelatnosti u skladu sa zakonom kojim se uređuju energetske djelatnosti;

12) da li proizvođač iz obnovljivih izvora energije ima obezbijeđeno posebno mjerenje, odvojeno od mjerenja u drugim tehnološkim procesima, kojim se mjeri preuzeta i predata električna, odnosno toplotna energija u sistem;

13) da li operator prenosnog sistema vodi elektronsku, centralizovanu i javno dostupnu evidenciju svih priključenih elektrana koje koriste obnovljive izvore;

14) da li operator prenosnog sistema javno objavljuje spisak svih podnijetih zahtjeva u postupku priključenja, zatraženoj odobrenoj snazi elektrane, podatke o statusu zahtjeva, fazi postupka priključenja, u kojoj je fazi puštanja u pogon elektrana, datum probnog rada i datum trajnog priključenja;

15) da li ovlašćena ugovorna strana zaključuje ugovore o otkupu električne energije u skladu sa ovim zakonom i vodi evidenciju ugovora o otkupu električne energije i objavljuje ih na svojoj internet stranici;

16) da li jedinica lokalne samouprave vodi evidenciju energetskih subjekata i da li je donijela akt kojim propisuje podsticajne mjere, uslove i postupak za sticanje prava na podsticaje za te subjekte;

17) da li je jedinica lokalne samouprave donijela akt kojim propisuje uslove pod kojima energetski subjekat koji proizvodi toplotnu energiju mora osigurati da toplotna energija koju isporučuje odgovara zahtjevima za kvalitet, pouzdanost snabdijevanja i propisanog stepena efikasnosti proizvodnog kapaciteta;

18) da li je distributer toplotne energije u slučaju kada odbija priključenje nezavisnog proizvođača u aktu o odbijanju naveo razloge o odbijanju priključenja;

19) da li je u upotrebnoj dozvoli za elektranu za koju je proizvođač stekao status privremenog povlašćenog proizvođača, odnosno izvještaju tehničke komisije za pregled objekta kao sastavnom dijelu upotrebne dozvole, navedeno da je u novoizgrađenu ili rekonstruisanu elektranu ugrađena neiskorišćena oprema.

U vršenju inspekcijskog nadzora, inspektor ima pravo i dužnost da obavlja i druge poslove utvrđene ovim zakonom ili propisom donijetim na osnovu ovog zakona.

**Prava i dužnosti tržišnog inspektora**

### Član 86

Tržišni inspektor vrši inspekcijski nadzor nad primjenom propisa kojima se utvrđuju maksimalne maloprodajne cijene naftnih derivata i biogoriva i uređuje kvalitet i način kontrole kvaliteta naftnih derivata i biogoriva

**Prava i dužnosti termoenergetskog inspektora**

**Član 87**

 Termoenergetski inspektor vrši inspekcijski nadzor nad:

1) projektovanjem, proizvodnjom, izgradnjom, eksploatacijom i održavanjem objekata za: proizvodnju, transport i distribuciju toplotne energije za daljinsko grijanje i/ili hlađenje ili industrijsku upotrebu u skladu sa ovlašćenjima utvrđenim ovim zakonom;

2) racionalnim i ekonomičnim korišćenjem toplotne energije.

 Termoenergetski inspektor ima pravo i dužnost da provjerava:

1) da li energetski subjekti koji obavljaju djelatnosti proizvodnje, transporta, distribucije i isporuke toplotne energije za daljinsko grijanje i/ili hlađenje ili industrijsku upotrebu, ispunjavaju uslove propisane zakonom za obavljanje tih djelatnosti;

2) urednost isporuke i kvalitet energenata i toplotne energije koja se isporučuje kupcima.

Termoenergetski inspektor vrši i druge poslove utvrđene zakonom ili propisom donijetim na osnovu ovog zakona.

**Ovlašćenja inspektora**

**Član 88**

U vršenju inspekcijskog nadzora elektroenergetski i termoenergetski inspektori su ovlašćeni da:

1) nalože da se utvrđene nezakonitosti otklone u roku koji odrede;

2) donesu rješenje i izreknu upravnu mjeru ako nadzirani subjekat ne otkloni nezakonitost u ostavljenom roku, osim kada zbog neophodnosti preduzimanja hitnih mjera rješenje donosi bez odlaganja;

3) nadležnom pravosudnom organu podnesu krivičnu prijavu, prijavu za privredni prestup ili zahtjev za pokretanje prekršajnog postupka, odnosno preduzmu i druge radnje i mjere za koje su zakonom ili drugim propisom ovlašćeni;

4) narede izvršavanje propisanih obaveza u određenom roku i da privremeno zabrane rad, ako se nalog u ostavljenom roku ne izvrši.

Pored ovlašćenja iz stava 1 ovog člana elektroenergetski inspektor je ovlašćen da:

5) dostavi akt Ministarstvu kojim se utvrđuju činjenice radi donošenja rješenja o ukidanju statusa privremenog povlašćenog proizvođača;

6) dostavi akt Ministarstvu kojim se utvrđuju činjenice radi donošenja rješenja o ukidanju statusa povlašćenog proizvođača;

7) dostavi akt Ministarstvu kojim se utvrđuju činjenice radi donošenja rješenja o ukidanju statusa proizvođača električne energije iz obnovljivih izvora.

U vršenju inspekcijskog nadzora, pored ovlašćenja utvrđenih zakonom kojim se uređuje inspekcijski nadzor, tržišni inspektor je ovlašćen da:

1) naloži uzimanje uzoraka za provjeru kvaliteta naftnih derivata i biogoriva;

2) zabrani trgovinu naftnim derivatima i biogorivima:

- čiji kvalitet ne odgovara propisanom,

- čija je maksimalna maloprodajna cijena viša od utvrđene.

**XVI. KAZNENE ODREDBE**

## Prekršaji

## Član 89

Novčanom kaznom od 3.000€ do 20.000€ kazniće se za prekršaj pravno lice ako pristupi izgradnji hidroelektrane u zaštićenom području bez odluke Vlade.

Novčanom kaznom od 3.000€ do 20.000€ kazniće se za prekršaj operator prenosnog, distributivnog, odnosno zatvorenog distributivnog sistema - pravno lice ako:

1) ne vodi elektronsku i javno dostupnu evidenciju svih priključenih elektrana koje koriste obnovljive izvore;

2) ne objavi javno spisak svih podnijetih zahtjeva u postupku priključenja, zatraženoj odobrenoj snazi elektrane, fazi postupka priključenja, datum probnog rada i datum trajnog priključenja;

Novčanom kaznom od 3.000€ do 20.000€ kazniće se za prekršaj ovlašćena ugovorna strana - pravno lice ako:

1) ne zaključi ugovor o fid-in tarifi u skladu sa ovim zakonom;

2) ne vodi evidenciju ugovora o otkupu električne energije i objavljuje ih na svojoj internet stranici;

3) ne dostavlja Ministarstvu podatke potrebne za utvrđivanje naknade za podsticaj povlašćenih proizvođača električne energije u skladu sa podzakonskim aktom;

Novčanom kaznom od 2.500€ do15.000€ kazniće se za prekršaj operator distributivnog, odnosno zatvorenog distributivnog sistema - pravno lice ako ne dostavi operatoru prenosnog sistema podatke o proizvedenoj električnoj energiji proizvođača iz obnovljivih izvora priključenih na distributivni, odnosno zatvoreni distributivni sistem za koje se izdaje garancija porijekla.

Novčanom kaznom od 2.000€ do10.000€ kazniće se za prekršaj operator distributivnog sistema, odnosno zatvorenog distributivnog sistema - pravno lice ako ne uspostavi pojednostavljenu proceduru za elektranu krajnjeg kupca koji proizvodi električnu energiju za sopstvenu potrošnju i za elektranu koja je dio demonstracionog projekta, instalisane snage 10,8 kW ili manje.

Odgovorno lice u jedinici lokalne samouprave kazniće se novčanom kaznom od 200€ do 1.500€ ako:

1) ne propiše uslove pod kojima je distributer toplotnom energijom dužan da energetskog subjekta koji toplotnu energiju proizvodi iz obnovljivih izvora priključi na svoju distributivnu mrežu;

2) ne propiše uslove po kojima energetski subjekat koji proizvodi toplotnu energiju mora osigurati da toplotna energija koju isporučuje odgovora zahtjevima za kvalitet pouzdanog snabdijevanja i zaštitu životne sredine utvrđenih zakonskim aktima, propisanog stepena efikasnosti proizvodnog kapaciteta.

Novčanom kaznom od 1.200€ do 5.500€ kazniće se preduzetnik ako pristupi izgradnji hidroelektrane u zaštićenom području bez odluke Vlade.

# XVII. PRELAZNE I ZAVRŠNA ODREDBA

### Član 90

Propisi na osnovu ovlašćenja iz ovog zakona donijeće se u roku od 12 mjeseci od dana stupanja na snagu ovog zakona.

Do donošenja propisa iz stava 1 ovog člana primjenjivaće se podzakonski akti koji se odnose na obnovljive izvore energije donijeti na osnovu Zakona o energetici („Službeni list CG“, br. 5/16, 51/17, 82/20, 29/22 i 152/22).

### Član 91

Privremeni povlašćeni proizvođač i povlašćeni proizvođač, zadržavaju status privremenog povlašćenog proizvođača i povlašćenog proizvođača koji su stekli u skladu sa Zakonom o energetici („Službeni list CG“, br. 5/16, 51/17, 82/20, 29/22 i 152/22) do isteka važenja rješenja na osnovu kojeg su taj status stekli.

Ugovori o fid-in tarifi zaključeni u skladu sa Zakonom o energetici („Službeni list CG“, br. 5/16, 51/17, 82/20, 29/22 i 152/22) ostaju na snazi do isteka vremena na koji su zaključeni.

Kupac-proizvođač i snabdjevač koji su zaključili ugovor o snabdijevanju za prodaju električne energije proizvedene iz elektrane kupca-proizvođača u skladu sa Zakonom o energetici („Službeni list CG“, br. 5/16, 51/17, 82/20, 29/22 i 152/22) uskladiće svoje ugovore i način fakturisanja sa odredbama ovog zakona u roku od 12 mjeseci od stupanja na snagu.

### Član 92

Ovaj zakon stupa na snagu osmog dana od dana objavljivanja u "Službenom listu Crne Gore".